
הכנסת העשרים
מושב רביעי
<פרוטוקול מס' 683>
מישיבת ועדת הכלכלה
יום שלישי, כ"א בשבט התשע"ח (06 בפברואר 2018), שעה 9:30
<סדר-היום:>
<הצעת חוק חובת סימון ופיקוח על בעלי חיים, התשע"ו-2016 (פ/2857/20), של חה"כ בצלאל סמוטריץ', רועי פולקמן, זוהיר בהלול, יואב קיש יואב בן צור, אורי מקלב, טלי פלוסקוב, מיקי רוזנטל, שולי מועלם-רפאלי, מנחם אליעזר מוזס דוד ביטן, דוד אמסלם, מכלוף מיקי זוהר, מירב בן ארי, עודד פורר, חמד עמאר, יעקב מרגי, מרדכי יוגב, יפעת שאשא ביטון, אבי דיכטר, ניסן סלומינסקי, נורית קורן, שרן השכל, אברהם נגוסה, ענת ברקו, רחל עזריה, מאיר כהן, יעקב פרי, איתן ברושי, ישראל אייכלר, יואל חסון, איתן כבל
>
נכחו:

<חברי הוועדה:> 
איתן כבל – היו"ר
איילת נחמיאס ורבין

רועי פולקמן
חברי הכנסת:
טלב אבו עראר

ג'מעה אזברגה

סעיד אלחרומי

איתן ברושי

מסעוד גנאים

שרן השכל

חיים ילין

בצלאל סמוטריץ

נורית קורן
יעל כהן-פארן

<מוזמנים:> 
	יפעת רווה
	–
	עו"ד, מח' ייעוץ וחקיקה, משרד המשפטים 

	הגר סיליקטר
	–
	רפרנטית חקלאות, מח' ייעוץ וחקיקה, משרד המשפטים 

	רעות בינג
	–
	משפטנית, מח' ייעוץ וחקיקה, משרד המשפטים 

	צילה רבקה נאה
	–
	עו"ד, מח' ייעוץ וחקיקה, משרד המשפטים 

	תמר קלהורה
	–
	עו"ד, מח' ייעוץ וחקיקה, משרד המשפטים 

	בנימין הגואל
	–
	מתמחה, משרד המשפטים 

	אבי אזולאי
	–
	מנהל מרחב דרום, הרשות הלאומית לבטיחות בדרכים

	חן כהן
	–
	מנהלת אגף א' הנדסת תנועה, משרד התחבורה והבטיחות בדרכים

	עמי רוטמן
	–
	יועמ"ש, רשות לבטיחות בדרכים, משרד התחבורה והבטיחות בדרכים 

	ד"ר תמיר גושן
	–
	מנהל השירותים הווטרינריים בשדה, משרד החקלאות ופיתוח הכפר

	ד"ר מרסלו מיקוליצקי
	–
	רופא וטרינר, משרד החקלאות ופיתוח הכפר

	ברק שדיאור
	–
	עו"ד, משרד החקלאות ופיתוח הכפר

	גלי דוידסון
	–
	ר' אגף הגנה על בע"ח, המשרד לאיכות הסביבה 

	ליאורה עפרי
	
	עו"ד, המשרד לאיכות הסביבה

	עמיר גיבלי 
	–
	סגן מפקד משטרת התנועה הארצית, המשרד לביטחון פנים

	דנה ימינחה 
	–
	ראש מדור ייעוץ וחקיקה באגף התנועה, המשרד לביטחון פנים

	שלמה לוז 
	–
	ראש מדור הנדסה ותשתיות, המשרד לביטחון פנים

	אבי כהן 
	–
	קצין אגף מבצעים נגב, המשרד לביטחון פנים

	אורטל בלילתי 
	–
	עוזרת יועמ"ש משטרה, המשרד לביטחון פנים

	בר לוי
	–
	עוזרת היועמ"ש, ביטחון פנים 

	עדי טל נוסבאום
	–
	עוזרת ליועמ"ש, המשרד לביטחון פנים

	רוני מרציאנו מרום 
	–
	ראש מועצת מצפה רמון, מרכז השלטון המקומי

	ערן דורון
	–
	ראש המועצה האזורית רמת נגב

	סיגל מורן
	–
	ראשת המועצה האזורית בני שמעון

	אריאל אולמן
	–
	יו"ר, ארגון מגדלי הגמלים בישראל

	ישראל אסל 
	–
	עו"ד, מטפל בנפגעי תאונות דרכים

	צביקה באר
	–
	מנהל תחום דיגיטל, עמותת אור ירוק

	מאיר דויטש
	–
	נציג, עמותת רגבים 

	יוסי וולפסון
	–
	מנהל תחום חיות במשקים, "תנו לחיות לחיות"

	שרון קון
	–
	מנהל לוגיסטי, חברת א.ע. ביו-אקולוגיה

	עליזה כהן
	–
	יועצת רגולציה ואסטרטגיה, חברת א.ע. ביו-אקולוגיה

	שי פלד
	–
	מנהל השירות הווטרינרי רמת השרון, ארגון הרופאים הווטרינריים ברשויות המקומיות

	אבי פנקס
	–
	יו"ר העמותה למען חיות משק

	עליזה כהן
	–
	תושבת מצפה רמון, מורה לנהיגה

	הילה קרן
	–
	מנהלת מדיניות וקמפיינים, עמותת אנונימוס לזכויות בעלי חיים

	אבי צרפתי
	–
	יו"ר הארגון, ארגון הרופאים הווטרינריים ברשויות המקומיות

	שמוליק דוד
	–
	יועץ, "שתיל", הקרן החדשה לישראל

	רבקה כהן
	–
	אם שכולה

	מוחמד אבו פריחה
	–
	יו"ר בעלי הצאן, המועצה האזורית לכפרים הבלתי מוכרים בנגב, אל-עונה

	עיאד אבו סבלה
	–
	נציג, המועצה האזורית לכפרים הבלתי מוכרים

	עלי אל עאסם
	–
	נציג, המועצה האזורית לכפרים הבלתי מוכרים בנגב, אל-עונה

	מוחמד פריח אלעסם
	–
	נציג, המועצה האזורית לכפרים הבלתי מוכרים

	שמעון בוזגלו
	–
	אח שכול, משמר הכנסת

	מבשרת נבו
	–
	שדלן/ית (ריפבליק יועצים בע"מ), מייצג/ת את רגבים

	מיכאל שאינסקי
	–
	שדלן/ית (עו"ד גויסקי-קשרי ממשל, ייעוץ ושירותי חקיקה), מייצג/ת את אנונימוס


<ייעוץ משפטי: >
מרב תורג'מן
<מנהלת הוועדה:>
לאה ורון
<רישום פרלמנטרי:>
רונית יצחק
<הצעת חוק חובת סימון ופיקוח על בעלי חיים, התשע"ו-2016 (פ/2857/20)>
של חה"כ בצלאל סמוטריץ', רועי פולקמן, זוהיר בהלול, יואב קיש יואב בן צור, אורי מקלב, טלי פלוסקוב, מיקי רוזנטל, שולי מועלם-רפאלי, מנחם אליעזר מוזס דוד ביטן, דוד אמסלם, מכלוף מיקי זוהר, מירב בן ארי, עודד פורר, חמד עמאר, יעקב מרגי, מרדכי יוגב, יפעת שאשא ביטון, אבי דיכטר, ניסן סלומינסקי, נורית קורן, שרן השכל, אברהם נגוסה, ענת ברקו, רחל עזריה, מאיר כהן, יעקב פרי, איתן ברושי, ישראל אייכלר, יואל חסון, איתן כבל
<היו"ר איתן כבל:>
אני פותח את הישיבה. ברשותכם, אני מתחיל את הדיון הבא בהצעת החוק. בעצם מה שהתחלנו זה התחלת הדיון סביב הצעת החוק. אני רק רוצה להזכיר שמדובר בהצעת חוק שמוביל אותה חבר הכנסת בצלאל סמוטריץ עם רשימה ארוכה מאוד של חברי כנסת מכל סיעות הבית, חלקם יושבים כאן, אני סוגר את הרשימה. הצעת חוק חובת סימון ופיקוח על בעלי חיים, התשע"ו–2016. 
אני אאפשר לך, כמובן, אדוני, להציג תכף את העניין. ברשותכם, אנחנו פשוט כבר בתוך התהליך של הדיון, אז אני אאפשר עכשיו לראש המועצה האזורית רמת נגב ערן דורון; ולאחר מכן – רועי פולקמן; ולאחר מכן – רוני מרום ראש המועצה. 
<ישראל אסל:>
אני רוצה להגיד כמה מילים בשם המשפחה.

<היו"ר איתן כבל:>
אתם רשומים, חבר'ה, אני אאפשר לאדוני.

<ישראל אסל:>
תודה.

<היו"ר איתן כבל:>
פשוט, אתה יודע, בכל זאת ראש מועצה, מבלי חס וחלילה להמעיט מערכו של אף אורח. וכמובן שאני אאפשר לך לומר את דבריך. בבקשה.
<ערן דורון:>
כבוד היושב-ראש, תודה על הדיון החשוב הזה. דיברנו יום אחרי התאונה המחרידה ליד כלא נפחא בשטחי המועצה האזורית. משפחת כהן תושבי המועצה האזורית שלנו, והטראומה שאנחנו חיים איתה, לראות ביישוב, שהגיל הממוצע בו הוא 35 או 30, בית קברות של מישהו שחייו נגדעו במוות מיותר מלווה אותנו כמעט כל יום. צריך לזכור את זה, זה היה יכול להימנע. 
החוק הזה שחבר הכנסת בצלאל סמוטריץ מקדם הוא חשוב. ואני חושב שבסוף יהיו גם פשרות, אבל צריך להתקדם כי הדבר הזה רק מונע את היכולת לייצר הרתעה, ואני מקווה שזה מה שהחוק הזה יעשה. 
אני רק רוצה בהקשר לדיון הקודם, ואולי עוד רגע נגיע, מילה על החוק. תראו, ב-2009 עשינו ניסיון ברמת הנגב והקמנו סיירת גמלים – בעלות של בערך 200,000 שקל בשנה, של שני רכבים שנעו בשעות החשיכה, שבהן יש את התאונות, במקומות שאנחנו יודעים שיש בהם ריכוזי גמלים שזה ליד ריכוזי אוכלוסייה שמחזיקה את הגמלים – וזה עבד. 
ולכן, הפתרון שיכול, בעלות של 2.5 מיליון שקל בשנה לכלל הנגב, פותר את הבעיה הזאת כמעט במלואה, ב-95%. הבעיה היא החיבור, משרד התחבורה שלא נמצא פה, לצערנו, אבל הוא גורם מרכזי, "הסיירת הירוקה", משטרת ישראל, כמובן.
<היו"ר איתן כבל:>
יש כאן נציג של משרד התחבורה? 

<ערן דורון:>
אני לא רואה.
<היו"ר איתן כבל:>
אני ראיתי.
<ערן דורון:>
יפה. משרד התחבורה, "הסיירת הירוקה", רשויות מקומיות, משטרת ישראל, משרד החקלאות כמובן. כמובן משרד החקלאות שתמיד מסביר לנו למה הוא לא, הוא כמובן חייב להיות בפנים. הדבר הזה עם איגום משאבים נכון, חקיקה של סמכויות למי שצריך לעשות את האכיפה הזאת, גמרנו את הבעיה. סיירת גמלים ב-2.5 מיליון שקל פתיר. 

עכשיו, כולם אומרים: זה לא שלי, זה לא מעניין אותי. כולם מעבירים את זה, מכדררים את זה מאחד לשני, וזה הפתרון, זה פתיר. יש ארבעה כבישים אדומים על-פי נתוני המשטרה איפה היו תאונות, אנחנו יודעים איפה זה, יודעים איפה הגמלים נמצאים, אפשר לפתור את זה. מעבר לזה שהחקיקה היא מאוד מאוד מאוד חשובה. 

<סעיד אלחרומי (הרשימה המשותפת):>
נעשה משהו.
<ערן דורון:>
והדיונים, שיבוב כזה, שיבוב אחר, זה נראה לי חסר היגיון.

<היו"ר איתן כבל:>
תודה, ערן, העניין ברור.
<ערן דורון:>
ואולי עוד מילה אחת. אני יודע שיש דיבורים על זה שאין שטחי מרעה וכו', אני לא מצליח להבין את הטיעון הזה. האם היעדר שטחי מרעה לגמלים, שזה נושא בפני עצמו, מצדיק את המצב? הרי זה לא הגיוני. זה לא הגיוני. 

<היו"ר איתן כבל:>
תודה, ערן.
<ערן דורון:>
כמו שחקלאים שלנו מביאים את המזון אליהם, אותו דבר.
<היו"ר איתן כבל:>
אבל זה נושא שצריך לתת עליו את הדעת.

<ערן דורון:>
אבל אין קשר בין הדברים.

<היו"ר איתן כבל:>
לא התווכחתי. אם אין אז זה לא אומר – אבל גם זה דבר שצריך לתת עליו את הדעת.
<ערן דורון:>
בדיוק, נכון.
<היו"ר איתן כבל:>
תודה. חבר הכנסת פולקמן – לא פה; חברת הכנסת שרן השכל, בבקשה.
<שרן השכל (הליכוד):>
תודה רבה. קודם כול אני באמת אתחיל ואפתח, איתן, תודה רבה על הדיון שאנחנו מקיימים היום, ורק להזכיר גם שהיום אנחנו חוגגים את היום למען בעלי חיים בכנסת.

<היו"ר איתן כבל:>
נכון.

<שרן השכל (הליכוד):>
ואני מברכת את כל הדיונים שיתקיימו היום בכל הוועדות, וכמובן, יהיה דיון במליאה. 

<היו"ר איתן כבל:>
שהיית לי זכות להקים שדולה.

<שרן השכל (הליכוד):>
נכון.
<איתן ברושי (המחנה הציוני):>
אבל מעולם לא היה בעל חיים ששילמנו עליו כל כך בחיי אדם. אתם מערבבים בין דאגה לבעלי חיים לבין חיי אדם. 

<היו"ר איתן כבל:>
ברושי, ברושי.

<איתן ברושי (המחנה הציוני):>
עם כל הכבוד, אבל יש פה הרוגים. 

<היו"ר איתן כבל:>
ברושי, סליחה, מה? היא אמרה משהו? היא בסך הכול - - -

<איתן ברושי (המחנה הציוני):>
לא, אני אומר, מה זה קשור להצעת החוק.
<היו"ר איתן כבל:>
אבל תסלח לי, ברושי, די.

<סעיד אלחרומי (הרשימה המשותפת):>
איתן, היא לא התחילה לדבר.

<חיים ילין (יש עתיד):>
מה אתה רוצה ממנה? מה אתה צועק עליה?
<איתן ברושי (המחנה הציוני):>
לא רוצה ממנה כלום, היא בסדר גמור.

<היו"ר איתן כבל:>
ששש, חברים.

<סעיד אלחרומי (הרשימה המשותפת):>
תן לה לדבר.
<איתן ברושי (המחנה הציוני):>
ראיתי פה הצהרות של צער בעלי חיים.
<חיים ילין (יש עתיד):>
אז מה היא אשמה?

<איתן ברושי (המחנה הציוני):>
שילמנו ביוקר על הגמלים, זה הכול.

<שרן השכל (הליכוד):>
איתן, איתן, שני האיתנים.
<היו"ר איתן כבל:>
איתן לא דיבר כבר עשר דקות.
<שרן השכל (הליכוד):>
נכון. 
<סעיד אלחרומי (הרשימה המשותפת):>
אולי כבר עשר דקות.

<איתן ברושי (המחנה הציוני):>
זה לא מעט.

<שרן השכל (הליכוד):>
אגב, רק רציתי, איתן, בקשר להערה שלך לפני כן שהקמת את השדולה למען בעלי חיים, עוד לפני שהייתי חברת כנסת הייתי מגיעה לימים האלו כשאתה היית מנהל את השדולה. ולאיתן ברושי, תאונות הדרכים - - -
<היו"ר איתן כבל:>
אל תדברי אליו, תתעסקי עם העניין עצמו, הוא עוד יגיב.
<שרן השכל (הליכוד):>
תאונות הדרכים זה משהו, היום עם כל מה ששמענו, המקרים המזעזעים, האימא רבקה שדיברה פה לפני כן, כמוה יש עוד רבים. אני חושבת שאין חודש כמעט שאנחנו לא שומעים על תאונה כזאת או אחרת, קטלנית יותר או קטלנית פחות. עם זאת, בעלי החיים הם לא האחראים לתאונות הללו. 

יש שני דברים. הראשון זה בעלים של בעלי החיים וחוסר האחריות שלהם בשמירה עליהם, זאת אחריות שלהם; והדבר השני הוא אכיפה. אי-אפשר להגיד לגמל: אתה אשם בתאונת הדרכים. יש פה שני גורמים שצריכים לקחת אחריות על הדבר הזה. 
<סיגל מורן:>
אגב, אחרי התאונה גם לגמל אי-אפשר להגיד כלום, הוא מת.
<שרן השכל (הליכוד):>
נכון. אני לא באה בטענות לרשות המקומית, מאיפה להם המשאבים עכשיו לטפל בדבר חמור כזה. גם ככה הם נאבקים על מכלאות עם כלבים, עם חתולים, אז לבוא עכשיו לדרוש מהם גם לקבל עליהם גמלים, חמורים, סוסים, זה דבר בלתי הגיוני. ובאמת, קודם כול משרד החקלאות צריך לקחת אחריות על הדבר הזה, על האכיפה ביחד עם משטרת ישראל.
<סיגל מורן:>
זה לא עניין של משרד החקלאות.
<שרן השכל (הליכוד):>
באמת, אני רוצה לשמוע איזה דברים משטרת ישראל עשתה בשנה האחרונה כדי למנוע את התאונות האלו. איתן, רק ראינו בשבועות האחרונים את כל המצב גם עם הגניבות בבסיסים בצה"ל והתפרעויות בכבישים בדרום, וכו', אז לבוא ולדבר עכשיו על גמלים, איפה האכיפה? איפה המשטרה נמצאת? 
החוק הזה הוא חוק מבורך, מזמן היה צריך אותו. קודם כול, בצלאל, אני מברכת אותך באמת על החוק הזה, כשהגעת אליי עם ההצעה מייד חתמתי עליה, זה משהו שנדרש. סימון אלקטרוני, תראו, נכון, אומרים: יכולים גם לבוא ולעקור את זה ודברים כאלו, אבל זה הרבה יותר קשה.
<ערן דורון:>
ברור.
<שרן השכל (הליכוד):>
וסימון אלקטרוני גם הרבה יותר קל למצוא. קל לנו לבוא למצוא או שבב אלקטרוני עם קורא מגנטי, לוקחים את המס', מוצאים את הבעלים, ואז יש מישהו שאחראי למעשה. 

<היו"ר איתן כבל:>
משפט אחרון, ברשותך. קחי שניים. 

<שרן השכל (הליכוד):>
ועם כל הבעיות בחקיקה שיש, ואנחנו שומעים, של הכרה, וכו', אי-אפשר להגיד: אתם לא אחראים על המקרים האלו. כן, בעלים, גם בדואים, גם יהודים, כולם, כל מי שבעל החיים הזה שלו צריך לבוא ולקחת אחריות, בלילה לשים אותם בתוך אזור מסוגר. אבל גם לבוא בהצעת חוק ולפגוע בבעלי חיים, לדרוש, אם זאת קשירה של 24 שעות, זה משהו בלתי הגיוני. כן, צריך לתת להם שטח מרעה או שטח מרעה מסוגר, או משהו שאם במידה שהוא בורח משטח המרעה יש אפשרות לאכוף את זה. 

<היו"ר איתן כבל:>
תודה.
<שרן השכל (הליכוד):>
אז אני אומרת, אי-אפשר להאשים את בעלי החיים. אנחנו צריכים ליצור מסגרת חקיקה שמטילה את האחריות על רשויות האכיפה ועל הבעלים, ולראות איך אנחנו מונעים את המקרים המצערים האלה להבא. 

<היו"ר איתן כבל:>
תודה, שרן. עכשיו ידבר רוני מרום ראש המועצה מצפה רמון; ואחריו – ג'מעה אזברגה; ואחריו – עורך-דין ישראל אסל. 
<רוני מרציאנו מרום:>
תודה. איתן, אני רוצה להגיד לך תודה ולחבר הכנסת בצלאל על קידום הצעת החוק. הצעת חוק חשובה ביותר, רק אני מקווה שהתהליך הזה יסתיים במהרה. אנחנו מדברים על שאלה, ואני לא מחדש לאף אחד שום דבר, שהיא פיקוח נפש, זה ברור. והייתי מחבר לזה עוד דבר אחד שזה שאלת המשילות של מדינת ישראל בחבל הארץ שנקרא נגב. הדברים קשורים האחד בשני, והיעדר משילות הוביל במקרה הזה של הגמלים לפיקוח נפש, וצריך באמת לתת לזה מענה מהר ככל הניתן. 
בקיצור נמרץ. אין ספק שהפתרון הוא פתרון כולל, והוא מכיל בתוכו, כפי שאמר חבר הכנסת איתן, הרבה מאוד מרכיבים. אבל לקשור את הכול יחד ולהתנות את האחד בשני זאת הדרך הבטוחה שהדברים לא יקרו. ולכן אני אומר, פתרון כולל כן, סימון תחילה. עם זה הייתי רוצה לצאת מהדיון הזה, כשאנחנו אומרים: פתרון כולל כן, ואז על כל הרבדים של הפתרון לדון ולקבוע ולהחליט. אבל כדי לצאת לדרך וכדי לשנות את המציאות מחר בבוקר, סימון תחילה, עם זה הייתי רוצה לסיים.
<היו"ר איתן כבל:>
תודה לך, אדוני. חבר'ה, כל מי שנרשם, לא צריך לשלוח לי כל פעם עוד פתק, פתק, כאילו אני לא רואה. ראיתי. זה רשום, זה בסדר, כולם ידברו. נעשה את זה עכשיו כך, חבר הכנסת ג'מעה אזברגה, כפי שאמרתי; עורך-הדין ישראל אסל; איילת נחמיאס ורבין; לאחר מכן אני אבקש מבצלאל להציג; ואחר כך נמשיך. גם את רשומה, גם הבחור מ"רתמים", צור. 

<בצלאל סמוטריץ (הבית היהודי):>
איתן, רק ביקשתי שגם יהיה זמן לדון בחוק ולהצביע עליו.
<היו"ר איתן כבל:>
כן, אנחנו נתחיל עם זה.

<בצלאל סמוטריץ (הבית היהודי):>
כי בסוף כולם פה מעבר לדיבורים גם רוצים שיהיו מעשים, נכון? אז תקצרו בדיבורים כדי שנגיע למעשים.
<היו"ר איתן כבל:>
בצלאל, זה שאנחנו באותו גובה לא אומר שאתה צריך להחליף אותי, אז בבקשה. אתה כבר מתחיל את הנאום.
<איילת נחמיאס ורבין (המחנה הציוני):>
זה היה אחד הטובים. זה היה אחד המשובחים. 

<בצלאל סמוטריץ (הבית היהודי):>
אני מגדל קצת את השיער להיות טיפה יותר גבוה, אתה יודע, בסנטימטר-שניים.
<היו"ר איתן כבל:>
כן, אני יודע, ודאי. ברשותך, בוודאי בוודאי כשאדוני יפתח, הרי כל הדיון הוא בעצם, וגם כל מה שנאמר עד עכשיו לגמרי לגמרי מתכתב עם הדברים שהחוק מתייחס אליהם. בבקשה.
<ג'מעה אזברגה (הרשימה המשותפת):>
אדוני היושב-ראש, תודה רבה על הדיון החשוב הזה. קודם כל אני משתתף בצערה של המשפחה. גברתי, תדעי לך שגם אחד מהמשפחה שלי איבד את החיים שלו בתאונת גמל. הוא לא מבדיל, כמו שאמרה יושבת-ראש המועצה שגב. 

<חיים ילין (יש עתיד):>
לא שגב, בני שמעון.
<קריאה:>
סיגל.

<ג'מעה אזברגה (הרשימה המשותפת):>
סיגל מורן. לא מבדיל בין ערבים ויהודים, בין מזרחים ואשכנזים, ברור לנו העניין. אני בהחלט מסכים שהבעיה קיימת וצריך להתמודד איתה. להתמודד איתה זה מצד אחד אנחנו מצמצמים את שטחי המרעה של הגמלים, אנחנו מדברים גם על שטחי מרעה של צאן; מצד שני אנחנו מצפים שהגמל הזה יחיה באוויר, בחלל, וזה לא ייתכן. אני מסכים עם העניין של הסימון, אבל צריך לקחת את העניין הזה במכלול ולפתור את הבעיה. 
אני מסכים איתך, אדוני היושב-ראש, שיהיה טוב לעשות את הדבר הזה ולדעת מי זה באמת הבעלים של הגמל. אבל אי-אפשר, בעל גמל שבונה מכלאה, הורסים לו את זה מצד אחד, מצמצמים לו את שטח המרעה, מרחיקים אותו לאזור הכבישים. בערבה הרוב המכריע של הגמלים היו באזור הנגב הדרומי, עכשיו צומצם, מתקרבים לכבישים, וזה פתח לתאונות. סביר מאוד. והלוואי שלא יהיו תאונות בכלל, הלוואי שלא ייהרגו אנשים בכלל, אבל הכי פשוט והכי קל – ולא לבוא ולהאשים את הקורבן. אנחנו צריכים להתמודד עם הבעיה ולא לבוא רק ממנה. זה שמסמנים לבד אני חושב שזה לא חכם ולא צודק ולא יפתור לנו את הבעיה. זה מה שאני רציתי. תודה לך.
<היו"ר איתן כבל:>
תודה, ג'מעה, תודה, יקירי. עורך-דין ישראל אסל, בבקשה.
<ישראל אסל:>
בוקר טוב, תודה על רשות הדיבור. אני רוצה קצת להעמיק ולתאר את הטרגדיה, מה היא אותה טרגדיה. יש לנו משפחה, אני מבקש למסור מסר בשם משפחת אלמקייס. המשפחה התרסקה, פשוט כואב הלב. ילד בן שמונה שנלחמו על חייו, הוא מושתל כבד, נפצע קשה בתאונה; אחיו בן 14 ליאל נהרג בתאונה; האימא עדיין מאושפזת במצב קשה, ולא יודעים מה יהיה איתה. המצב הוא קשה מאוד מאוד מאוד, הטרגדיות הן טרגדיות שיימשכו וילוו את המשפחה לאורך כל החיים. 
אנחנו חושבים שהבסיס, אבן היסוד לפתור את כל הבעיה הזאת זה קודם כול זיהויי הבעלים. קודם כול כשאפשר לזהות בעלים ניתן יהיה להגיש נגדם תביעות נזיקין.
<היו"ר איתן כבל:>
אני רוצה לתקן כאן טעות שכולם חוזרים עליה, ברשותכם. השבב הוא לא כדי שנזהה אחרי שהאירוע התרחש.

<איילת נחמיאס ורבין (המחנה הציוני):>
בדיוק.

<קריאות:>
נכון.

<היו"ר איתן כבל:>
זה כל הזמן חוזר על עצמו. השבב הוא כדי שידע לו זה שבסוף הוא לא – זה לא משהו שנעשה מעצמו. 

<איילת נחמיאס ורבין (המחנה הציוני):>
שלא יהיה, שלא יקרה אירוע. זה ברור. 

<ערן דורון:>
זה התהליך לפתור את זה.
<ישראל אסל:>
השבב הזה נותן גם פתרון למצב של אחר כך, אם קורית תאונה אז יודעים למי לפנות. אי-אפשר להשאיר את הנושא הזה כמו שהוא. המשפחה ביקשה להבהיר עוד נקודה אחת. כל כביש מצפה, כביש 40, צריך לטפל בתשתית שלו, התשתית היא לא כל כך טובה, אין תאורה, כביש חשוך, המון בעלי חיים. ניכר שיש הזנחה של הכביש הזה לאורך הרבה מאוד שנים. 

<היו"ר איתן כבל:>
תודה, אדוני. חברת הכנסת איילת נחמיאס ורבין. ולפני שאני אאפשר אחרי זה לחבר הכנסת סמוטריץ, אנחנו גם נשמע את שמעון בוזגלו איש המשמר של הכנסת, שאחיו, זיכרונו לברכה, נהרג בתאונה עם גמל. בבקשה. 
<איילת נחמיאס ורבין (המחנה הציוני):>
אני באמת אשתדל לקצר, כי אני רוצה שנגיע לחקיקה. ערן דורון ראש המועצה האזורית נגב, כשעוד לא היה ראש המועצה האזורית נגב, צריך לומר, בא ודיבר איתי על העניין הזה. ואני חושבת שאנחנו באמת עוסקים בבעיה מורכבת שיש לה פתרון לא מאוד מאוד מסובך. אני זוכרת שכשערן דיבר איתי בהתחלה ואמרתי לו: מה, אתה רוצה לומר לי שגמלים, אין דרך לזהות אותם? אנחנו באמת מדברים פה פוסט האפקט הקשה של מותו המיותר של ליאל אלמקייס, ובאמת ההתרסקות של המשפחה הזאת, אבל צריך להבין שבנגב כמעט כל יום מתרחשות כמעט תאונות כאלה. כלומר, אנחנו פה כבר מדברים על משהו שקרה, אבל אנחנו חייבים לקדם את זה מהר. 
אמר אתמול חבר הכנסת בצלאל סמוטריץ שמשרד החקלאות, חלק מהדברים לא היה רוצה שיהיו כאן בחקיקה, ואני אומרת: חברים וחברות, אין לנו זמן ואין מה להשתהות בדבר הזה. 

ואני רוצה להוסיף עוד משהו על נושא הכבישים בדרום. אתה ואני, איתן, טיפלנו לאורך תקופה ארוכה בנושא התאורה בכביש 31. אנחנו לא יכולים יותר, אנחנו מתעסקים כל הזמן בקטל בדרכים, וזה מה שנקרא לא הקטל המיידי שבו התעסקנו. אני אומרת לך, לא יעזור שום דבר אם לא תטופל התאורה בכבישי הנגב בצורה מהירה ומיידית. גם כשיהיה סימון אנחנו עדיין נראה תאונות כאלה, זאת האמת, וצריך להתעורר, ומהר. תודה רבה.
<היו"ר איתן כבל:>
תודה. תודה גם לך, גברתי, שקיצרת. שמעון, בבקשה.
<שמעון בוזגלו:>
אדוני היושב-ראש, לפני שלוש שנים היינו בדיון, ואני רוצה להגיד שאני מאוד מאוכזב. אני מאוד מאוכזב כי היה דיון עם השר אורי אריאל, ואם היה נעשה משהו אז לפני שלוש שנים לא היינו צריכים את הדיון הזה היום. וזה מיותר, כי עוד אנשים נהרגו סתם, כי לא עשו אז כלום. אם לפני שלוש שנים היו עושים משהו לא היית מגיע לדיון הזה, לא היית צריך אותו בכלל, אבל לא נעשה כלום. אנחנו מתכנסים, ואני מאוד מקווה שייעשה משהו, כי אם לא ייעשה כלום, נבוא לפה עוד פעם ולא יקרה כלום. 

אחי לפני שלוש שנים נהרג מתאונה עם גמל, שני ילדים קטנים בני ארבע וחמש נשארו, תינוקת שנולדה שלושה חודשים אחרי זה, ולא נעשה כלום. כמו שיש לך אחריות על הרכב שלך, אחריות על הכלב שלך אם הוא יעשה משהו, שאם יקרה משהו אז עושים משהו, אבל לא קורה כלום. אתם לא עושים כלום, לא עשיתם כלום. אני מאוכזב מהשר אורי אריאל, כי הוא לא עשה כלום. כי אם הוא היה עושה לא היינו עושים פה כלום היום, לא היו מתים עוד אנשים. אבל אנשים ממשיכים למות ואף אחד לא עושה כלום, וזה מה שקורה.

אם היו עושים אז לא היה קורה, אבל לא עשיתם כלום, שום דבר, סתם. אז למה הדיון הזה? כי אם היו עושים אז לא היה קורה כלום היום, לא היינו באים לפה היום, אבל באנו כי לא עשיתם כלום אז. אז מה היום? מה נגיד לאימא שלו ולעוד כמה? זה לא היה קורה אם היו עושים. למה יש לי אחריות על הרכב שלי? למה יש לי אחריות על הכלב שלי? אם אותו בעל גמל היה יודע שיש לו אחריות הוא לא היה נותן לגמל הזה להגיע לכביש, אבל זה לא מעניין אותו, מה אכפת לו, בגלל זה זה קורה.
<היו"ר איתן כבל:>
תודה, שמעון. אני רוצה, ברשותך, קודם כול לומר שהכנסת היא לא הרשות המבצעת. דברים שצריך שייאמרו, משרדי הממשלה הם אלה שהיו אמורים לטפל בעניין. אני רק יכול להבטיח לך דבר אחד, שכל עוד אני כאן אני לא ארפה מהנושא.

<סיגל מורן:>
אבל הם אפילו לא פה בדיון, משרד החקלאות.
<היו"ר איתן כבל:>
הם פה. ממשרד החקלאות הם פה.
<לאה ורון:>
הם פה, הם נמצאים, והם גם נרשמו לדיון. 

<היו"ר איתן כבל:>
יש לי בקשה, שכל אחד יעסוק בעניין שלו. אני מנהל את הדיון, אני יודע להגיד את הדברים ולומר אותם בשיא חריפותם. סיגל, בבקשה. 

<לאה ורון:>
הם נמצאים שם, יושבת פה היועצת המשפטית שלהם. 

<היו"ר איתן כבל:>
ראיתי, בוודאי. סליחה, ראינו. חברות וחברים, רועי, אתה פשוט יצאת, תדבר עכשיו ואז אני אעבור לבצלאל שיפתח. 

<רועי פולקמן (כולנו):>
יש לי רק שאלות לבצלאל.
<היו"ר איתן כבל:>
אז אם יש לך רק שאלות, אולי קודם כול בצלאל ידבר.

<רועי פולקמן (כולנו):>
כן. ואז אולי ניתן למשרדי הממשלה, כי אני לא רוצה - - -
<היו"ר איתן כבל:>
נכון. בצלאל, אני מעביר אליך את רשות הדיבור. ברשותך, אני רק רוצה לומר ולהזכיר שהצעת החוק הזאת המונחת כאן בפנינו היא רק כלי אחד. זאת אומרת, מי שנדמה לו, וזה מה שכל הזמן ניסיתי, לשנות את הטרמינולוגיה כאן, שחושב שהתקנת שבב – ועכשיו אני לא רוצה להיכנס אם זה באוזן או במקום כזה או אחר בגופו של הגמל, ויש ויכוח, גם ויכוח מקצועי בשאלה הזאת – ייתן את מענה. זה לבדו לא ייתן מענה, שיהיה ברור. זה כלי מתוך סדרה של כלים שחייבים שיתבצעו, אבל זה כלי הכרחי. 

<שרן השכל (הליכוד):>
איתן, אפשר להרחיב את החוק?
<היו"ר איתן כבל:>
זה אפרופו, איך אומרים, כבר התמחינו בעניין הזה. בבקשה, חבר הכנסת סמוטריץ.
<בצלאל סמוטריץ (הבית היהודי):>
תודה רבה, אדוני יושב-הראש, מבחינתי הדברים של שמעון הם אחלה פתיח בשבילי. אני גם אומר את האמת, לי זה בוקר קשה מאוד, הייתי אמור להיות עכשיו בהר ברכה עם כל החברים שלי. אני פה כי אני חושב שבבחירה שלי, בדילמה שהייתה לי בבוקר, להציל חיים ולמנוע את ההרוג הבא זה יותר חשוב מלקבור חבר. 
אבל אני מתבייש – ואני מבקש סליחה משמעון וממשפחתו, ומרבקה, ומהמשפחה של ליאל – אני מתבייש בנו, גורמי הממשלה, אני שם את עצמי לרגע איתכם. הצעת החוק הזאת עברה בקריאה טרומית לפני שנתיים.
<רבקה כהן:>
שנתיים.
<בצלאל סמוטריץ (הבית היהודי):>
והתקיים שולחן עגול לפני שנתיים. אגב, איתן, ההצעה הזאת כוללת לא רק את הסימון, ההצעה המקורית שמונחת עכשיו לפניכם כוללת כללי מותר ואסור, כוללת סמכויות פיקוח, כוללת הטלת חובות ואחריות פלילית. ואמרה נכון שרן, אי-אפשר להאשים את בעלי החיים, אבל מי שפושע בהחזקת בעל החיים הוא עבריין שצריך לשבת בכלא. 
תשמע, איתן, יושב כאן באולם אדם שהוא כאן כי הוא לא בכלא, שהגמלים שלו היו מעורבים בעשרות תאונות, שהוא אחראי באופן ישיר למותם של אנשים, ובאמת זה בגלל מחדל. ואגב, אני לא בא בטענות, אומרת לי המשטרה, אומרת הפרקליטות: אנחנו חקרנו ורצינו, אבל בהיעדר כלי חוקי שמאפשר לנו להטיל עליו את האחריות הפלילית, כי במשפט הפלילי צריך להוכיח למעלה מכל ספק סביר, וכשהוא מספר לנו סיפור שהוא מכר את הגמל בדיוק אתמול, אז מה לעשות, אני לא יכול לעמוד בנטל. ואם הוא ישב בכלא ועוד כמה חברים שלו ישבו בכלא, חברים של החברים האלה ישמרו על הגמלים שלהם שלא יגיעו לכבישים. 
עכשיו, למה אני אומר שאני מתבייש? ואני באמת אומר למשרד החקלאות, מזלי קצת, אמרת קודם כל אורי, אורי הוא מהמפלגה שלי ואני יכול להביא אותו לתמוך בזה למרות שאתם מתנגדים, ואני מלווה את התהליך הזה שנתיים. ראש קטן זה ביטוי עדין, אגב, לא רק למשרד החקלאות, משרד התחבורה, כל אחד. משרד החקלאות מתעסק רק במניעת מחלות. לא מעניין אותו שאנשים מתים ברחוב, הוא מתעסק רק במחלות. משרד התחבורה מספר לי שלשלט את הכבישים זה באחריות "נתיבי ישראל", ולרסס אותם שלא תהיה צמחייה זה באחריות של הסבתא שלו. ראש קטן במובן הכי קלאסי של המילה, ואנשים מתים על הראש הקטן הזה. 

אני אומר, באמת, אדוני יושב-הראש, נתנו שנתיים, ואני מצטער שנתנו שנתיים. אמרתי שאני מתבייש, ואני מבקש סליחה, אני מתנצל. אנחנו פשענו בחובתנו לשמור על חיים. אני, אני לוקח על עצמי את האחריות, בצלאל סמוטריץ, טעיתי שהייתה לי סבלנות ושאמרתי: ואלק, זאת דינמיקה וצריך להגיע להבנות ולתת לכולם לעבוד, וטחנות הצדק טוחנות לאט. טעיתי ופשעתי. ובהחלט יכול להיות שליאל נהרג סתם, והמשפחה שלו התפרקה סתם. ואני לא ישן עם זה טוב בלילה, איתן, במובן הכי פשוט של המילים. 
ואני רוצה לבקש, תראו, הנוסח שנמצא עכשיו בפנינו הוא רחב. למה הוא רחב? כי משרד החקלאות לא הביא את התקנות אחרי שנתיים. מספרים סיפורים, זה בדרך, זה בנסחות, זה במחלוקות, זה ב-RIA, ממציאים כל פעם איזו קללה אחרת למה הדבר הזה עוד לא קם. 
<איילת נחמיאס ורבין (המחנה הציוני):>
נכון. 

<בצלאל סמוטריץ (הבית היהודי):>
יש הצעה כבר שמונחת פה על השולחן לנוסח יותר מקוצר. תראו, אני מבקש ממך, איתן, ההצעה חייבת לעבור היום קריאה ראשונה. היא חייבת לעבור שנייה שלישית עוד במושב הזה, עם כל הלחץ של התקציב. אני רוצה לבקש ממך, על מה שלא תצביע, תחליט ללכת על הנוסח הרחב שמונח בפנינו, יש לנו יכולת לתקן אחר כך בין קריאה שנייה ושלישית, שנצביע עליו, שאתה תקבע לוחות זמנים ברמת מפקד בצבא. ואתה עושה מילואים גם היום, אתה מכיר את זה, שבוע.
<איילת נחמיאס ורבין (המחנה הציוני):>
פחות - - - 
<בצלאל סמוטריץ (הבית היהודי):>
ושהיועצת המשפטית שלך בוועדה תיקח אחריות על התהליך הזה ותזמן את הדיון לעוד שבוע, ובשבוע הזה יתקבלו החלטות ויגיעו לנוסח מוסכם. ובעוד שבועיים-שלושה יהיה פה דיון ונעלה את זה לקריאה שנייה ושלישית, ונגמור את זה במושב. אחרי זה יוצאים לפגרה ארוכה עד אחרי יום העצמאות. נגמור את זה, וזה המינימום. 
אמרת בצדק שזה לא יפתור את כל הבעיות, ויש פה המון המון עבודה לרשות המבצעת, ואני מבטיח להיות ולשבת להם על הווריד כדי שהם יעשו את תפקידם בעניין הזה. אבל את המינימום שמוטל עלינו, ובזה אני כל כך מתחבר לזעקה של שמעון, זעקה של אח, אנחנו את חובתנו כחברי כנסת חייבים לעשות קודם כול בכובע שלנו כמחוקקים. ואחר כך כרשות מפקחת אנחנו גם נרד להם לווריד כדי לוודא שכשיהיו להם את הכלים, ולא יהיו להם תירוצים, מה שצריך לעשות ייעשה. 
<היו"ר איתן כבל:>
תודה. קודם כול, תודה. לפני שאני מעביר את רשות הדיבור ואת השאלות לחבר הכנסת פולקמן, אני מחויב לעניין הזה, אני אעשה הכול כדי שזה יעבור במושב הזה. אני רק רוצה לומר לך ולמשרדי הממשלה, ואתם מכירים אותי בעניינים האלה, יש רגעים שאני מפסיק להתפשר. מי שרוצה להביא תקנות זה במסגרת המושב הזה. מה שלא יובא במסגרת המושב הזה - - 

<בצלאל סמוטריץ (הבית היהודי):>
יהיה בחוק.
<היו"ר איתן כבל:>
- - יסתיים בחקיקה. הרי הקשר הגדול של הממשלה זה עניין התקנות, זה לא דבר חדש, זה לא משהו שאנחנו עכשיו ממציאים. יש כאן מה שנקרא, מצד אחד הממשלה אומרת: למה חקיקה ראשית? אבל היא לא מבצעת את העבודה שלה כל הזמן פעם אחר פעם.
<איילת נחמיאס ורבין (המחנה הציוני):>
נכון, בדיוק.
<היו"ר איתן כבל:>
ולכן אני מתחייב בפנייך, בפני כולם - - - 

<חיים ילין (יש עתיד):>
1,500 תקנות מגיעות לפה בחקיקה פרטית, זה המס'.
<היו"ר איתן כבל:>
סליחה, חברי. 

<חיים ילין (יש עתיד):>
אני עוזר לך.
<היו"ר איתן כבל:>
תודה. אני עושה הכול, כמו שאתה אמרת ואמרתי קודם, זה לא ייתן מענה על הכול, אבל את חובתנו – כי זה מסוג אותם דברים שאתה אומר שזה בידינו. חבר הכנסת פולקמן.
<רועי פולקמן (כולנו):>
ממש בקצרה כי אמר את כל הדברים בצלאל, אבל אני אגיד ככה, אני חושב שהבסיס – קראתי גם את הנייר של משרד החקלאות שלפחות לא מתייחס בכלל לסוגיה של בטיחות בדרכים, אז זה קצת תמוה בעיני ה-RIA, כי אפיון הבעיה שם הוא מחלות. אני לא רוצה לדבר על גרירת הרגליים של הממשלה, אבל זאת תמיד הייתה דוגמה קלאסית שכל משרד מסתכל על הפיל דרך הסנטימטר שהוא רואה ומאבחן את הבעיה ככה. 
<איילת נחמיאס ורבין (המחנה הציוני):>
דרך החור של המחט.
<רועי פולקמן (כולנו):>
אז עושים אבחנה על בעיית הגמלים, ואומרים: אוקיי, יש לנו בעיה של מחלה, שכחתי את השם שלה, וזאת הבעיה.
<בצלאל סמוטריץ (הבית היהודי):>
ברוצלה.
<רועי פולקמן (כולנו):>
כן, ברוצלה, וזאת הבעיה, וזה מה שקשור עכשיו. אתה יודע, אתה ממשלה, וברור שצריך להיות גורם אחד אחראי. אני רוצה להציע גישה פשוטה ברוח מה שאמר כאן חבר הכנסת סמוטריץ. העניין כאן היא האחריות הפלילית. יש דיון על שטחי מרעה, וכו'. צריכה להיות אחריות ברורה, אני לא מבין את הבעיה, כמו עם רכב, שאין סוגיה מתי עבר או לא עבר. 
<בצלאל סמוטריץ (הבית היהודי):>
נכון, יש מרשם.
<רועי פולקמן (כולנו):>
הרי יכול להיות שנתתי כבר למישהו ומישהו שילם לי והכול בסדר. עד שלא העברתי במשרד התחבורה את הרכב, אם הוא עושה תאונה החוק אומר מי אחראי. אחר תלך לבית משפט ותתנהל מול בית המשפט ותסביר את האירוע המיוחד, אותו דבר כאן. אני מבין שיש בעיית אכיפה מבחינת המשטרה והמחלקות הווטרינריות שגמל – בהתחלה שאלתי את עצמי מה ההבדל גמל לפרה, למה אין תאונות עם פרות?
<סיגל מורן:>
יש. 

<היו"ר איתן כבל:>
יש, אבל מעט.

<רועי פולקמן (כולנו):>
או מעט תאונות? אוקיי, אז אולי אני פחות שומע על זה.
<אבי אזולאי:>
פחות קטלניות.
<חיים ילין (יש עתיד):>
ועוד איך.

<רועי פולקמן (כולנו):>
אבל יש מרעה סגור.

<קריאות:>
- - -

<היו"ר איתן כבל:>
ששש, חברים יקרים, הוא כולה תהה, לא צריך עכשיו את כל אחד עם המומחיות שלו לפרות.
<רועי פולקמן (כולנו):>
אני מקסימום מבין בעיזים כי הייתי תקופה רועה עיזים. בעיזים אני קצת מבין, הייתי בקיבוץ תקופה אחראי וטיפלתי קצת בעיזים.

<איילת נחמיאס ורבין (המחנה הציוני):>
אנחנו שותים חלב. מומחיות טובה בגלל ששותים חלב.

<רועי פולקמן (כולנו):>
אבל חוץ מזה אני אומר שעם גמל אני מבין שזאת גם בעיה לבדוק את השבב הזה, בעיקר אם הוא על האוזן, שזה סיפור למדוד את זה. לכן אני אומר שיש פה שני דברים שבעיני הם ברורים, איתן. ואם צריך לתמצת, זה שיהיה זיהויי ברור, שבב שהוא במקום שבדקה יכול נציג וטרינרי, סלש, נציגי "המשטרה הירוקה" או המשטרה לבדוק ולזהות את הבן אדם; ומנגנון בחוק שמאפשר אחריות פלילית.

<היו"ר איתן כבל:>
תודה.

<רועי פולקמן (כולנו):>
אחר כך כל הגורמים האחרים ידאגו למרעה, כן קשירה, לא קשירה, את זה אפשר באמת לגמור בשבועיים. 

<היו"ר איתן כבל:>
תודה. ברור. תודה, חבר הכנסת פולקמן. ברשותכם, לפני שאני מעביר לך את רשות הדיבור, מי מנציגי הממשלה מתייחס קודם כול להצעת החוק?
<אפרת אביאני:>
נמצאים פה גם נציגי השירותים הווטרינריים, שהם הגורמים המקצועיים שאחראים לנושא רישום וסימון גמלים בשירותים הווטרינריים. ושוב, האחריות שלהם היא אחריות וטרינרית למניעת הפצת מחלות לפי החיקוקים שהם מוסמכים לפיהם. 
<בצלאל סמוטריץ (הבית היהודי):>
עם החוק הזה נסמיך אותם ליותר. 

<היו"ר איתן כבל:>
שנייה, סמוטריץ.

<אפרת אביאני:>
קודם כול, באמת, היה לי מאוד לא נעים, התכווצתי פה למשמע דבריו של חבר הכנסת סמוטריץ. אני חושבת שההגדרה "ראש קטן" ממש לא מתארת את ההתייחסות שלנו לסוגיות האלה. אני בדיוק מסתכלת פה בפרוטוקול מ-2008 כשאני ישבתי פה בוועדת הכלכלה עם טיוטת תקנות בדיוק בסוגיה הזאת, כשאנחנו אומרים ליו"ר ועדת הכלכלה שבמקביל אנחנו רוצים לקדם תיקון, אז חשבנו שזה יהיה לתקנות התעבורה שקובע את חזקת הבעלות. ב-2008 ישבנו פה. 
<היו"ר איתן כבל:>
מי היה אז היושב-ראש?

<אפרת אביאני:>
יו"ר ועדת הכלכלה היה חבר הכנסת חסון.

<בצלאל סמוטריץ (הבית היהודי):>
מה קרה מאז? אפרת, אבל את פה מ-2008, איפה היינו? 

<אפרת אביאני:>
נכון. אבל בסוף להגיד שהיועץ המשפטי ומנהל השירותים הווטרינריים הם אלה שאחראים לתאונות הדרכים בדרום עם גמלים זה קצת - - -
<היו"ר איתן כבל:>
הוא לא אמר. הוא לא אמר. 
<בצלאל סמוטריץ (הבית היהודי):>
אני דיברתי רק על השנתיים האחרונות מאז שאנחנו התחלנו את התהליך.
<קריאות:>
- - -

<היו"ר איתן כבל:>
חברים. בצלאל, אתה רוצה שנסיים עם זה לפחות? 
<רועי פולקמן (כולנו):>
זה שמשנים ולא מסמנים גמלים בצורה ברורה, מה הבעיה עם סימון?
<היו"ר איתן כבל:>
סליחה, אתם רוצים שננסה לפחות? בבקשה.
<אפרת אביאני:>
בסוף הפקידות עושה מה שהיא יכולה. ההצעות האלה הוגשו, לא אושרו על-ידי הוועדה. בסופו של דבר יש תהליכים בממשלה, מה שנקרא RIA, זו החלטת ממשלה שמחייבת אותנו. אנחנו לא יכולים לקדם שום חקיקה חדשה אם היא לא עוברת תהליך שנקרא RIA, תהליך של השפעת נטל רגולטורי.
<רועי פולקמן (כולנו):>
RIA זה חודשיים, קראתי את ה- RIAהזה. 

<איילת נחמיאס ורבין (המחנה הציוני):>
כולנו מכירים את זה, מה את חושבת?

<רועי פולקמן (כולנו):>
עשינו RIA על מכון התקנים וזה לקח שלושה חודשים.
<אפרת אביאני:>
בסדר, אבל בסוף להגיד - - - 

<רועי פולקמן (כולנו):>
זה RIA פשוטה, אין בה כלום, מכינים את זה בחודשיים. מה זה ה- RIAהזאת? זה תת-רמה.
<שרן השכל (הליכוד):>
אבל לקח לכם שנתיים לעשות את זה? 
<אפרת אביאני:>
אני רק רוצה להגיד שלהאשים את הפקידות זה לא לעניין.
<שרן השכל (הליכוד):>
אבל זה שנתיים, שנתיים שלמות?
<אפרת אביאני:>
אין בעיה, אנחנו באים לפה כדי לספוג האשמות, בסדר, זה חלק מהתפקיד שלנו. אני אומרת את זה לפרוטוקול.

<היו"ר איתן כבל:>
תאפשרו לה, חברי הכנסת. גם ככה היא עכשיו נמצאת פה - - -

<איילת נחמיאס ורבין (המחנה הציוני):>
רגע, אבל, סליחה, חבר הכנסת כבל, לא מחפשים פה את האשמים עכשיו.

<בצלאל סמוטריץ (הבית היהודי):>
אני לקחתי אחריות על עצמי. אני פתחתי באחריות על עצמי.

<איילת נחמיאס ורבין (המחנה הציוני):>
אבל מותר לנו לבוא ולהגיד שמשרדי הממשלה מתמהמהים, מושכים רגליים.

<רועי פולקמן (כולנו):>
זה התפקיד שלנו, דרך אגב, בכבוד אל הפקידות, אבל התפקיד שלנו לפקח. זה לא עניין אישי נגדך, כמובן. 

<איילת נחמיאס ורבין (המחנה הציוני):>
ברור שלא. ואני רוצה להגיד לכם, התייחס כאן חיים ילין בנושא התקנות.
<אפרת אביאני:>
אני בטוחה, אבל אני גם צריכה להתייחס.
<איילת נחמיאס ורבין (המחנה הציוני):>
סליחה, אפרת, נושא התקנות הוא נושא אקוטי לא רק בנושא הגמלים, תחשבו כמה חוקים פה מחכים לתקנות.
<היו"ר איתן כבל:>
תודה. תודה, יקירה. בבקשה.
<אפרת אביאני:>
לגבי הצעת החוק של חבר הכנסת סמוטריץ, אני חושבת שהגענו להבנות טובות מאוד ולהסכמות לגבי הרוב המוחלט של הנושאים. אפילו הצלחנו להביא את ההסכמות של משרד התחבורה לקביעת החזקה על האחריות הפלילית של בעל הגמל. אנחנו לא מדברים פה על אחריות נזיקית, זה מטופל במסגרת אחרת. האחריות הפלילית, שזה מה שמטריד פה, כי באמת בסוף האחריות לאכיפת דיני התעבורה ודיני העונשין לא מוטלת על משרד החקלאות, אבל משרד החקלאות כן אחראי לסימון מהשיקולים שלו, וכן יכול לנהל מרשם של בעלי חיים מהשיקולים שלו. והמרשם הזה בהחלט כן יכול לשמש בסיס לקשירת הקשר לבעל של הגמל. ואגב, לצורך העניין, גם לבעלות של כל בעל חיים אחר, יש לנו מרשם של בקר. אנשים, המשטרה פונה, מבקשת פרטים של בעלי בקר, מקבלים פרטים, אין שום בעיה. 

<היו"ר איתן כבל:>
עוד משהו?
<אפרת אביאני:>
מבחינתי רק לומר דבר אחד, התקנות מוכנות. מבחינתנו אם היה אפשר ומחלקת נוסח החוק הייתה זמינה לנו אתמול, הן היו מוגשות היום לוועדה. אז באמת להבין שאנחנו רואים בהצעת החוק הזאת הזדמנות מאוד חשובה. תודה.

<היו"ר איתן כבל:>
עורכת-הדין אביאני, תודה, הבנתי. אני רוצה, ברשותך, לומר את הדבר הבא. הנה, אני אומר את זה כאן, אומר את זה לנו החברים. אני מתקדם. אני היום אעשה את כול מה שאני יכול כדי לעשות את ההקראה של הצעת החוק, אחד. 
דבר שני שאני רוצה להבהיר, הצעת החוק מבחינתי, אם הממשלה תדע להביא ותודיע לי, היום, מחר, יום חמישי, יום ראשון, שהתקנות מוכנות להנחה, אני אעכב את כל התהליכים האחרים ואנחנו נעסוק בתקנות עצמן. 

<לאה ורון:>
ואתה תשקול ותחליט אם בחקיקה ראשית.
<היו"ר איתן כבל:>
בוודאי. הרי השיקול של אם בחקיקה ראשית או בתקנות זה אחרי שאני כמובן אעשה את ההתייעצות עם הייעוץ המשפטי של הוועדה, שלא יסתבר שזה כדרור ברחבה. 
<מרב תורג'מן:>
אדוני, אבל ההיבט של האחריות הפלילית לא יכול להיעשות בתקנות, הוא חייב חקיקה ראשית. 

<בצלאל סמוטריץ (הבית היהודי):>
זה ברור.
<חיים ילין (יש עתיד):>
ברור שצריך חקיקה, אבל עד שאת מתקינה חקיקה ושמה תקנות - - -
<היו"ר איתן כבל:>
חברים יקרים. גברתי, תודה, את צודקת, אין ויכוח בשאלה הזאת, אבל יש הבדל בין להניח חוק במפתח כזה או חוק שהמפתח שלו הוא בממד הצר, ויש את - - -
<רועי פולקמן (כולנו):>
ואפשר לקדם את החוק לקריאה ראשונה?

<היו"ר איתן כבל:>
כן, זה מה שאני רוצה, שיהיה ברור, אני לא מתעכב. 

<רועי פולקמן (כולנו):>
להפעיל לחץ על הממשלה.
<היו"ר איתן כבל:>
עד שאני לא רואה על השולחן את הדברים אינני מתכוון לתת או להסביר דברים שהייתי אמור או אנחנו כחברי כנסת או בית מחוקקים היינו אמורים לעשות. אבל, ברשותכם, כמובן שרוצים להתחיל את ההקראה, ואני אאפשר גם לאחרים. באופן עקרוני כבר סיימנו את המפתח הרחב של הדברים, אני רוצה להתחיל את ההקראה וההתייחסות תהיה לגופה של הקראה. בבקשה, גברתי. 
<עליזה כהן:>
אני גרה במצפה רמון 56 שנים, אני מורה לנהיגה, חברת מועצה במועצה המקומית מצפה רמון, ואם לחמישה ילדים. כמי שנמצאת כל יום בכבישים מהבוקר עד הערב במסגרת עבודתי כמורה לנהיגה אני רוצה להראות לכם גם פן אחר. אני כאן כדי להגיד די, די להפקרות בכבישים. כל נסיעה בכביש שלנו, בכבישי הדרום זה הימור. הכבישים שלנו חשוכים, הכבישים שלנו מפחידים, בעלי החיים משוטטים, ומפחיד מאוד. 
אין תושב במצפה רמון ומהאזור בכלל שלא היה קרוב לתאונת דרכים או שלא ביצע תאונת דרכים עם בעלי חיים. כל יום שאנחנו כאן חוזרים הביתה בשלום אנחנו מודים על כך. גם בעלי עשה תאונה עם גמל, וברוך השם הייתה תאונת נזק. אני ברחתי ברגע האחרון מחמור משוטט על הכביש באמצע נסיעה על כביש חשוך. ילדיי שנמצאים על הכבישים האלה, כמו ילדי מצפה רמון האחרים וילדי נגב והדרום, נתקלים לא אחת בגמלים ובחמורים על הכבישים. 

ביישובנו התרסקה משפחה, כמו שהעליתם כאן, משפחת אלמקייס, ההורים עדיין בבתי החולים כואבים ושבורים, האימא לא יודעת שבנה נהרג בתאונת דרכים עדיין, האימא מורדמת. בני בכיתתו של ליאל אלמקייס. זה לא ייתכן, לא הגיוני שילדינו יקברו את חבריהם, לא ייתכן שהורים יקברו את ילדיהם, וסבים וסבתות יקברו את נכדיהם. 

כבישי הדרום משרתים לא רק את אוכלוסיית הדרום. לא הועלה כאן השימוש של החיילים, יש הרבה חיילים, מלא בסיסים במצפה רמון ובסביבה, והכבישים משרתים את החיילים ואת התיירים. מצב הכבישים שלנו, הכבישים שלנו הם דו-סיטריים, נתיב אחד לכל כיוון, יש עקומות חדות, יש דרכים מפוצלות, שדה ראייה לא טוב, אין שוליים תקינים, אין שטחי הפרדה, אין מעקות בטיחות, והכבישים חשוכים. 
אנחנו נתקלים לא רק בגמלים, אנחנו נתקלים גם בחמורים וגם בפראים. אין אכיפה, אין ניידות, לא רואים ניידות, אין קנסות, הפקרות, אין דין ואין דיין. נתוני הרשות הלאומית לבטיחות בדרכים - - -
<היו"ר איתן כבל:>
את חייבת לסיים, עליזה, אני רוצה להתחיל להקריא את החוק. 
<עליזה כהן:>
כן, קצר, קצר. נתוני הרשות הלאומית העלו שיש בשנים האחרונות 15 הרוגים, למעלה מ-380 פצועים, ולמעלה מ-50 פצועים קשה מאוד. אני מכאן פונה למשרד החקלאות, נכון, הדיון היום על סימון בעלי החיים הוא חשוב, אבל חשוב גם לדעת להרחיק את אותם בעלי חיים מהכבישים, להרחיק אותם פנימה, להכניס אותם למכלאות, ולתוך מקומות מגודרים. 

<היו"ר איתן כבל:>
אני חייב, כי כל הדברים האלה כבר נאמרו, ברשותך.
<עליזה כהן:>
שנייה אחת. דקה. אבל עוד דבר קטן. 
<היו"ר איתן כבל:>
אני יודע. ברשותך, אני חייב את העניין שלשמו התכנסנו. 
<עליזה כהן:>
משפט אחרון. אני מבקשת מכל משרדי הממשלה שנמצאים כאן ואמונים על הנושא החשוב הזה, שלבו זרועות, שימו את הפוליטיקה בצד, ופעלו ביחד למען ביטחון התושבים והחיים.

<היו"ר איתן כבל:>
תודה. מוחמד אבו פריחה.
<ג'מעה אזברגה (הרשימה המשותפת):>
הוא מתראיין לטלוויזיה בחוץ.

<קריאה:>
איציק צור.
<היו"ר איתן כבל:>
חברים יקרים, אני אאפשר לכולם, אבל זה תוך כדי. גם יוסי וולפסון, אני אאפשר, בוודאי. אני רוצה להתחיל את ההקראה, יוסי, תוך כדי אתם תוכלו לומר את הדברים שלכם. 

<חיים ילין (יש עתיד):>
אתה רוצה להצביע היום?

<היו"ר איתן כבל:>
כן, אני רוצה להעביר את זה היום בקריאה ראשונה. כל הבעיות, ויש בעיות, שאף אחד לא יטעה, נדון בהן בקריאה השנייה והשלישית. ואני מקווה גם שבתוך התווך הזה משרד החקלאות או מי שאמון מטעם הממשלה יביא את התקנות. אני אשמח מאוד אם התקנות אכן יונחו. נתחיל את ההקראה. 
<היו"ר איתן כבל:>
עד שהיועצת המשפטית תחזור, מאיר דויטש.
<מאיר דויטש:>
מוותר על הזכות, תודה רבה. מבחינת "רגבים" חשובה יותר ההקראה.
<היו"ר איתן כבל:>
תודה. יוסי וולפסון מ"תנו לחיות לחיות", בבקשה.
<יוסי וולפסון:>
בראש ובראשונה, קודם כול, באמת כואב הלב על כל אדם שנהרג ועל כל גמל שנהרג בתאונות האלה. הגמלים היו שם לפנינו והמכוניות הצטרפו אליהם, ואנחנו לא נוותר על הגמלים בנגב, ואנחנו לא נוותר על המכוניות בנגב. ואת התאונות האלה צריך למנוע, ואנחנו יודעים איך למנוע אותן. אנחנו יודעים שגדרות בטיחות מונעות אותן, במיוחד אם יש מעברים מפוקחים או מעל הכביש או מתחת לכביש, או שניתן לפתוח רק על-ידי אדם, שהגמל לא ייתקע באמצע הכביש. אנחנו יודעים שאפשר למנוע אותן על-ידי סימון זרחני של הגמלים כך שיראו אותם מרחוק, בין אם הגמל הזה מסומן בשבב או בין אם הוא לא מסומן בשבב, ואת הסימון הזה אפשר לשים על גמל כשרואים אותו. 

<איילת נחמיאס ורבין (המחנה הציוני):>
זה לא סותר.
<היו"ר איתן כבל:>
הוא לא אמר שזה סותר.
<יוסי וולפסון:>
ותאורה. יכול להיות שהנושא של הסימון של הגמלים בשבב יתרום לדברים, אני לא בטוח כמה הוא זה שייתן את התרומה הגדולה. 
<היו"ר איתן כבל:>
הוא לא יכול להיות דבר בפני עצמו, זה ברור, אבל הוא הכרחי. אני לא נכנס עכשיו לדיון אם זה באוזן או במקום אחר, מה השיטה המקצועית שיודעת לתת את זה, כמו שלא עושים סימון בכלבים. 

<יוסי וולפסון:>
כלבים, יש לנו מרשם כלבים.

<היו"ר איתן כבל:>
לא משנה, אני לא רוצה להיכנס לזה עכשיו, כשנגיע לתוך ההקראה.

<יוסי וולפסון:>
יש בהצעה כמה כללים שהם גורפים, הם לא מידתיים ולא יתרמו למניעת תאונות, אלא רק יפגעו בבעלי חיים. אחת הדרישות היא הדרישה לקשירת קבע או לכליאה של הגמלים. אנחנו נתקלים הרבה פעמים בבעלי חיים שכלואים בתנאים בלתי נסבלים. אבל גם אם התנאים נסבלים - - - 

<היו"ר איתן כבל:>
יוסי, תקצר, כי אני חייב להתחיל את ההקראה.
<יוסי וולפסון:>
ממש עוד שלוש נקודות. חבר הכנסת סמוטריץ בוודאי מכיר את הפרשנות של רש"י לעניין חובת מנוחה בשבת.
<היו"ר איתן כבל:>
בצלאל, אני חייב את הנוסח.

<בצלאל סמוטריץ (הבית היהודי):>
הנה, אני עם היועצת המשפטית שלך.
<היו"ר איתן כבל:>
אתם מעכבים אותי כדי להעביר את זה עכשיו.

<יוסי וולפסון:>
כליאה של בעל חיים, במיוחד גמל, זה דבר אכזרי, זה לא יפתור לנו את הבעיה כי יהיו הגמלים שימשיכו לשוטט, ורק ייפגעו הגמלים של אנשים שומרי חוק שלא יוכלו לצאת מהמרחב, וההתעללות תגבר. תפיסה והחזקה, תפיסה של גמל בדרך כלל זה באמצעות מנוף. הרשויות, אני לא יודע מי יטפל בזה, מי ישלם על זה, ואיך יחזיקו את הגמלים האלה במכלאות האלה, מאות גמלים. אנחנו יודעים את התנאים האיומים שיש לנו במכלאות של כלבים. אני רק רואה את משרד החקלאות או את הרשויות מתחילות להחזיק גמלים במכלאות, ועדיין יהיו תאונות. והמתת גמלים. סמוטריץ - - -
<היו"ר איתן כבל:>
בוא לא נתחיל עם זה, אני לא שם, יוסי, לא באנו לכאן כדי לתת מענה בעניין הזה.
<יוסי וולפסון:>
אסור להמית בעל חיים שהוא לא מסוכן.
<היו"ר איתן כבל:>
יוסי, כמו שאמרת, אתה יודע, נעשה את הכול, הכול, כמו שאנחנו עושים פה, כמו שהממשלה לא עושה את הכול כדי לעצור את התאונות, וכדי שלא יהיו לנו כל שנה למעלה מ-300 איש שנפגעים. 

<יוסי וולפסון:>
צריך רק צעדים אפקטיביים שיעצרו את התאונות ולא - - - 

<היו"ר איתן כבל:>
ברור, זה מה שאנחנו רוצים לעשות, וזה מה שיהיה. כמו שאמרתי, שיהיה ברור, הצעת החוק היא רק כלי אחד, חשוב שנזכיר את העניין הזה. כי אם לא תהיה תאורה ואם לא תהיה ההפרדה, כל הדברים האלה לא יעזרו, אז יהיה גמל שימות עם שבב, ויגרום למותו של אזרח שנוסע בכביש. 

<סעיד אלחרומי (הרשימה המשותפת):>
כל שלוש שנים או כל שנתיים. 

<יוסי וולפסון:>
ויהיו הרבה גמלים שימותו לא מתאונות, אלא על-ידי הרשויות. 
<היו"ר איתן כבל:>
תודה. עד שיחזרו היועצים המשפטיים, מוחמד אבו-פריחה יו"ר איגוד מגדלי הצאן, בבקשה. 

<סעיד אלחרומי (הרשימה המשותפת):>
הוא יושב-ראש בעלי הצאן.
<היו"ר איתן כבל:>
זה מה שרשמו לי בפתק. אם יש לו עוד תארים הוא יגיד.
<מוחמד אבו פריחה:>
קודם כול, בוקר טוב לכולם.

<היו"ר איתן כבל:>
בוקר טוב.

<מוחמד אבו פריחה:>
מכובדיי כולם, כולל היושב-ראש, בוודאי אנחנו נדבר בקצרה. אנחנו לא מתנגדים לשום דבר שימנע תאונות בכבישים, לשום דבר, אלא אם הדבר הזה יזיק לבריאות האדם. לא מתנגדים לשבב בתוך האוזן, ודיברנו עם הרופאים הווטרינריים, היינו בישיבה גם בבית דגן לפני חודש ימים, אנחנו לא מתנגדים. גם לא באים להסתיר את בעל הגמל מפני החוק, לא, בשום פנים ואופן. אנחנו גם משתתפים בצערה של המשפחה שנאבד לה ילד, מאוד כואב לנו. 
לי אין גמלים. אני רק מייצג אותם בדיבורים, אבל אין לי גמלים. אבל כשאני שומע שגמל עלה על הכביש והרג בן אדם, או נהרג מהתאונה בן אדם, כואב לי מאוד, לא ישן בלילה. לא רק חבר הכנסת שדיבר כאן, אנשים מדברים מכאב, אנשים מדברים גם לפעמים פוליטיקה ורוצים להיראות בתמונות כשהם מדברים על הגמלים. 

אנחנו באמת מוכנים לשבת עם משרד החקלאות ועם הרשות להתיישבות הבדואים, וגם עם מע"צ או משרד התחבורה, מוכנים לבוא יחד עם ארבעה או חמישה גופים, נמצא את הפתרון המתאים על מנת שהגמלים האלה ימצאו את מקומם במקום מרעה מרוחק מהכבישים, מרוחק. נכון שיש כבישים שאין להם תאורה, אבל גם הנהגים, אנחנו כאן לא נותנים שחרור, לשחרר את הנהג מהאחריות, כי נהג בא ונכנס בעמוד שבו מותקן אור, מה אנחנו נגיד? נגיד שזה גמל? זה לא גמל, אבל גם הנהג נכנס בעמוד, כי הדבר האנושי גם הוא צריך להיות.
<היו"ר איתן כבל:>
מוחמד, אמרת מספיק. איך אומרים? כל המוסיף, אומרים אצלנו, גורע. אמרת. תודה. אנחנו ברשותכם, עד שהיועצים המשפטיים יגיעו - - -

<יעל כהן-פארן (המחנה הציוני):>
אפשר, איתן? כי ניהלתי דיון אחר.
<היו"ר איתן כבל:>
כן, בבקשה.

<יעל כהן-פארן (המחנה הציוני):>
תודה רבה. איחרתי כי ניהלתי דיון בוועדת הפנים, שזה לא קורה הרבה, פעם ראשונה אפילו שזה קורה, בוועדת הפנים שיתנו לי לנהל דיון על הכלביות הרשותיות. 
<היו"ר איתן כבל:>
או-אה. זה צולם כדי שזה יירשם לדורות.

<יעל כהן-פארן (המחנה הציוני):>
כן, יש מהפכה בוועדת הפנים. הכול מצולם.
<איילת נחמיאס ורבין (המחנה הציוני):>
חילופי הגברה.
<יעל כהן-פארן (המחנה הציוני):>
וזה לא יהיה הדיון הראשון. 

<היו"ר איתן כבל:>
בבקשה, גברתי.

<יעל כהן-פארן (המחנה הציוני):>
קודם כול אני רוצה לציין שהיום אנחנו מציינים פה בכנסת את יום זכויות בעלי החיים, שאורגן על-ידי השדולה למען זכויות בעלי חיים, שאני בין הראשים שלה יחד עם חבר הכנסת איציק שמולי, חברת הכנסת יעל גרמן, וחברת הכנסת שרן השכל, שנמצאת כאן בדיון, חשוב לציין. אני רוצה לשים את הקונטקסט הזה בהקשר של הצעת החוק הזאת. 

אז כמובן שאין ספק שחיי אדם קודמים לכול. את זה נגיד ונאמר גם כראש השדולה למען זכויות בעלי החיים, ובזה אין ספק בכלל. אבל בהמשך לדבריו של יוסי וולפסון, אני חושבת שלשים חוק שבעצם מחייב איזושהי כליאה של בעלי חיים, הוא צריך להיות מידתי, וצריך למצוא את הדרך כמובן למנוע תאונות, הרבה פעמים זה קשור במבנה של הכביש שיכול להיות מותאם לדברים או הגדרה ואפשרות להגדרה. כי היום ידוע שאין אפשרות להגדרה של אזור שיהיה מתוחם ורחב מספיק דיו כדי לאפשר רעייה חופשית באזור מסוים וכמה דונמים לבעלי החיים האלה, גמלים, לכלוא אותם במקום קטן או להחזיק אותם קשורים כל הזמן הם פשוט לא יחיו את חייהם. צריך גם לחשוב על זה. 

אז אולי למצוא את המקום, את ההגדרות איך אנחנו מביאים לכך שיהיו חיים גם לגמלים, כמובן בלי שהם יפריעו לאדם שחיי שם, צריך למצוא את האיזון. הרי כל יום בעלי החיים כאן בכנסת אנחנו באים לומר שיש כאן בעלי חיים בסביבתנו בעולם שאנחנו חיים בו, ואנחנו לא יכולים להתעלם מהם, ואנחנו צריכים לאפשר להם את חייהם, ולתת להם כמה שאפשר חיים טובים. כי אנחנו גם חיים כאן בזכותם, צריך לזכור את זה. 

ולכן אני רוצה לומר שוב, לסמן אין שום בעיה. להגביל בתנועה, צריך לחשוב על מידתיות. תודה רבה.
<בצלאל סמוטריץ (הבית היהודי):>
איתן, אני יכול רגע הצעה קטנה לסדר?

<היו"ר איתן כבל:>
חברים, אני רוצה להגיד מה אני רוצה לומר עכשיו, לא מה אתם תגידו לי ברגע זה. באמת, אני לא ילד, כבר עברתי פה, וכולם יודעים, ניסיון חקיקה יש לי לא פחות מאנשים שיושבים פה, אם לא יותר. יש שלב א', אני נותן לממשלה את ההזדמנות לטפל ולהסדיר את כל העניינים בתוך הטווח של החודש הבא, של שלושת השבועות הקרובים.
<חיים ילין (יש עתיד):>
אחרי קריאה ראשונה, שנעביר את זה.

<היו"ר איתן כבל:>
כן. תן לי. אני היום מעביר בקריאה ראשונה.
<איילת נחמיאס ורבין (המחנה הציוני):>
בדיוק.
<היו"ר איתן כבל:>
אני מקריא. אני לא מונע מאף אחד לבוא ולהתמודד עם השאלות לאחר מכן, אני משאיר את הדלת פתוחה. תבוא הממשלה עם שבב – יש את הזמן עכשיו להתווכח, עורכת-הדין אביאני, אני לא מתווכח איתך עכשיו, אני מבין שיש שתי סוגיות מרכזיות, אם לא שלוש, שצריך לתת עליהן את הדעת. את יודע, אנחנו כבר עשינו דברים יותר גדולים. אני לא מתכוון לנהל פה דיון, לא מ-2005, 2008, בינתיים אני המחלץ של החקיקה פה של כל אלה שלפניי, לכן אותו דבר יהיה כאן. 
אני עכשיו מתחיל את ההקראה, אף אחד לא יפריע לי בהקראה הזאת. כל התהליכים וכל השאלות המרכזיות, בוודאי שנעסוק בהן בין הקריאה השנייה והשלישית, מתוך תקווה שבעזרת השם עורכת-הדין אביאני, או כל גורם מוסמך אחר מטעם הממשלה, יביא לנו נוסח שנראה אותו מבעוד מועד, נוכל להתכתב איתו ולהביא אותו. תודה רבה, גברתי.
<בצלאל סמוטריץ (הבית היהודי):>
איתן, אני יכול משפט? רק משפט.

<היו"ר איתן כבל:>
בבקשה.

<בצלאל סמוטריץ (הבית היהודי):>
מתי נקבע הדיון הזה? 

<היו"ר איתן כבל:>
זה לא חשוב עכשיו.

<בצלאל סמוטריץ (הבית היהודי):>
לא, זה חשוב כלפיהם. לבוא הבוקר מצד גורמי הממשלה – אני רוצה להבהיר שאנחנו בסדר. 
<היו"ר איתן כבל:>
אני מבין.
<בצלאל סמוטריץ (הבית היהודי):>
יכולתם לבוא לפני שלושה שבועות. הדיון הזה נקבע לפני שלושה שבועות, זה כולל הנוסחים שנמצאים על השולחן שנתיים כבר. אז לבוא אלינו הבוקר בטענות שנחכה, שיהיה דיון, שנגיע להבנות, היה מספיק זמן לזה.
<היו"ר איתן כבל:>
תודה, חבר הכנסת סמוטריץ, עכשיו אתה זה שמעכב אותי. בבקשה, גברתי. בואו נתחיל, אם גברתי כבר על זה, אז אני אודה לך מאוד.
<מרב תורג'מן:>
אני על זה. כמובן שהנוסח שאני אקריא כרגע הוא נוסח שונה מהותית, קצר מהותית משמעותית גם ביחס לנוסח שמונח בפני חברי הוועדה. 
<היו"ר איתן כבל:>
זה הנוסח, שנבהיר אותו גם לפרוטוקול. יש את הנוסח המקורי, יש את הנוסח שמשרד החקלאות והממשלה סברה שהיא רוצה, ויש את הנוסח המוסכם שהוא גם בהסכמתו – בשלב הזה - - - 

<בצלאל סמוטריץ (הבית היהודי):>
הוא מוסכם כמסגרת.
<היו"ר איתן כבל:>
עזוב, אני אומר את זה עכשיו, כבר הספקתי לומר את כל הדברים.
<חיים ילין (יש עתיד):>
כבל, מה שיש לנו פה כרגע זה הנוסח שמקריאים?
<בצלאל סמוטריץ (הבית היהודי):>
לא.
<היו"ר איתן כבל:>
מה שהיא תקריא. חברות וחברים, זה מה שהיא תקריא, זה מתכתב עם דברים שנמצאים פה. 
<חיים ילין (יש עתיד):>
בסדר.

<לאה ורון:>
סליחה, חבר הכנסת כבל, אני מבינה שלמול חברי הכנסת אין נוסח. 

<חיים ילין (יש עתיד):>
נכון.

<לאה ורון:>
אני מבקשת מהעוזרים של חבר הכנסת בצלאל סמוטריץ להעביר לנו נוסח על מנת שנוכל להעביר לחברי הכנסת.
<בצלאל סמוטריץ (הבית היהודי):>
אנחנו עושים משהו יותר קצר, זה במחשב הזה. איך מעבירים? 

<לאה ורון:>
אני מבקשת לחכות כמה דקות עד שלפני חברי הכנסת יהיה נוסח.

<בצלאל סמוטריץ (הבית היהודי):>
כן. איתן, תעשה תיק-תק, מישהו ידפיס בוועדה. אני בשלוש דקות בינתיים, ברשותך, ומרב, אם אפשר שהיועצת המשפטית תעקוב אחריי בעניין הזה.
<היו"ר איתן כבל:>
 רק תקריא את הסעיף הראשון ונתחיל את הדיון.
<מרב תורג'מן:>
אני אקריא את סעיף המטרה. 

<לאה ורון:>
בינתיים תדאגו, בבקשה, להמציא לחברי הכנסת נוסח.

<קריאות:>
- - -

<היו"ר איתן כבל:>
חברים, אני יוצא מגדרי, אל תפריעו לי. בבקשה.

<מרב תורג'מן:>
אני אקריא את סעיף המטרה. סעיף המטרה הוא דומה אך שונה מהסעיף המקורי.
<לאה ורון:>
שמול עיני חברי הכנסת.
<מרב תורג'מן:>
כן. לפני כן אני אתחיל עם שם הצעת החוק.
הצעת החוק היא "הצעת חוק חובת סימון ופיקוח על בעלי חיים".
כרגע, כפי שאני אקריא, הצעת החוק מדברת על גמלים בלבד. יש במסגרת הצעת החוק מוצעת סמכות להרחיב, להסמיך את השר להרחיב את ההגדרה של בעל חיים, אז אנחנו נבחן כיצד יהיה נכון לקבוע את שם הצעת החוק בהקשר הזה. 

<היו"ר איתן כבל:>
בסדר גמור.
<מרב תורג'מן:>
האם רק לגמלים או לכל בעלי החיים, אנחנו נבדוק את העניין הזה.
<היו"ר איתן כבל:>
אני כמובן אעשה כל מאמץ שזה יהיה לכל בעלי החיים אם כבר אנחנו מתכנסים כאן. בבקשה.
<חיים ילין (יש עתיד):>
גם חמורים וגם סוסים מתרוצצים שם.
<מרב תורג'מן:>
	"מטרה
	1.
	מטרת חוק זה היא להסדיר את הבעלות, הסימון והחזקה על בעלי חיים כדי למנוע תאונות ומפגעים ולשם הטלת אחריות."


זה סעיף המטרה.
<בצלאל סמוטריץ (הבית היהודי):>
להסדיר את רישום הבעלות. לא מסדירים את כל הבעלות, מסדירים את רישום הבעלות. 

<מרב תורג'מן:>
רישום בעלות. "תאונות ומפגעים", למה הכוונה במפגעים?

<היו"ר איתן כבל:>
זה צריך להיות תאונות, מפגעים ומחלות. 

<רועי פולקמן (כולנו):>
מפגעים זה יכול להיות מחלות.

<בצלאל סמוטריץ (הבית היהודי):>
זה בדיוק, שהחוק הזה לא עוסק במחלות. 
<סעיד אלחרומי (הרשימה המשותפת):>
הוא לא עוסק במחלות בכלל, הוא דן - - -
<שרן השכל (הליכוד):>
אז פגיעה באדם, ברכוש או בבעל חיים אחר.
<היו"ר איתן כבל:>
לא, זה לא משנה.

<קריאות:>
- - -

<קריאה:>
מניעת נזק.

<בצלאל סמוטריץ (הבית היהודי):>
סיכון חיים.

<רועי פולקמן (כולנו):>
מפגעים זה כאילו להגיד הגדרה כללית יותר.
<שרן השכל (הליכוד):>
כן.

<יוסי וולפסון:>
זה יכול לשמש גם - - - צער בעלי חיים - - - 
<בצלאל סמוטריץ (הבית היהודי):>
מפגעים בטיחותיים.

<שרן השכל (הליכוד):>
באדם, ברכוש או בבעל חיים אחר.
<יוסי וולפסון:>
מניעת צער בעלי חיים, זה גם נושא שיכול מאוד לעזור בהסדרתו.

<חיים ילין (יש עתיד):>
זאת לא המטרה של החוק.

<רועי פולקמן (כולנו):>
רישום יכול למנוע גם התעללות, אם מחר מוצאים חיה שהתעללו בה אז גם.
<יוסי וולפסון:>
אם מוצאים חיה שננטשה, שהתעללו בה, אנחנו יכולים למצוא את האחראי. 
<היו"ר איתן כבל:>
בוודאי.

<מרב תורג'מן:>
אם כך, מטרת חוק זה היא להסדיר את רישום הבעלות, הסימון וההחזקה של בעלי חיים כדי למנוע תאונות דרכים ומפגעים ולשם הצלת החיות.
<בצלאל סמוטריץ (הבית היהודי):>
מפגעים בטיחותיים.

<מרב תורג'מן:>
כשאני חושבת על זה, השאלה היא אם אנחנו מסדירים פה את החזקה. אתה מסדיר גם את רישום החזקה.

<בצלאל סמוטריץ (הבית היהודי):>
רישום.
<מרב תורג'מן:>
אבל זה לא מסדיר את העברת הבעלות או העברת החזקה מאחד לשני.

<היו"ר איתן כבל:>
לא.

<חיים ילין (יש עתיד):>
לא.

<מרב תורג'מן:>
ולכן זה לא תואם את הרציונל שעומד מאחורי הצעת החוק.
<בצלאל סמוטריץ (הבית היהודי):>
לא הבנתי.
<מרב תורג'מן:>
העניין של הסדרת החזקה, אתה לא מסדיר את החזקה, אתה לא מסדיר את העברת החזקה או את שאלת החזקה. אתה מסדיר את רישום החזקה.
<בצלאל סמוטריץ (הבית היהודי):>
אבל ברגע שאני קובע שמי שלא העביר הוא הרשום, אז אני בעצם מחייב אותו להעביר אם הוא רוצה להימלט מהאחריות הפלילית.
<היו"ר איתן כבל:>
נכון, זה כמו ברכב, להבדיל, בגלל שכל עוד הרישום לא הוסדר, יש אחריות. הוא יבוא, כמו שאמרת, אל בית המשפט ויסביר שהוא בתהליך הזה לא העביר כי הוא עוד חייב לו כסף או כי אני לא יודע מה, כמו שקרה לי, להבדיל באיזה עניין. כן, גברתי.
<שרן השכל (הליכוד):>
זה גם נותן מוטיבציה.

<בצלאל סמוטריץ (הבית היהודי):>
אפשר לכתוב את זה נורא פשוט, להסדיר את סימון, רישום, והאחריות הפלילית על בעלי חיים.
<ליאורה עופרי:>
זה סימון ורישום. זה יהיה בתחום של האחריות והחזקה. 

<תמר קלהורה:>
אז רק באמת צריך לכתוב שזאת אחריות פלילית. 

<בצלאל סמוטריץ (הבית היהודי):>
כן, אחריות פלילית.
<היו"ר איתן כבל:>
בוודאי, זה הדבר הכי חשוב.
<בצלאל סמוטריץ (הבית היהודי):>
להסדיר את הסימון, הרישום והאחריות הפלילית.

<מרב תורג'מן:>
אם כך, מטרת חוק זה היא להסדיר את הסימון והרישום של בעלי חיים כדי למנוע תאונות ומפגעים ולשם הטלת אחריות פלילית. 

<היו"ר איתן כבל:>
יפה.
<יוסי וולפסון:>
אם אפשר תאונות מפגעים וצער בעלי חיים, איתן.
<היו"ר איתן כבל:>
תוסיפי צער בעלי חיים.

<מרב תורג'מן:>
הסימון, הרישום והבעלות.

<בצלאל סמוטריץ (הבית היהודי):>
אבל שלא יגידו לנו אחרי זה שזה הפוך, איתן, אל תערבבו מין שאינו במינו.
<היו"ר איתן כבל:>
עזוב, אני לא רוצה להיכנס לזה עכשיו. בקריאה השנייה והשלישית אני אבחן את זה בצורה יותר מעמיקה, תרשום לפניך. 

<מרב תורג'מן:>
שוב אני אקריא גם לטובתי כדי שאני אוכל לרשום את מה שהקראתי. 

<לאה ורון:>
לטובת חברי הכנסת, שחבר הכנסת כבל יוכל להצביע.

<מרב תורג'מן:>
מטרת חוק זה היא להסדיר את הסימון והרישום של בעלי חיים כדי למנוע תאונות דרכים ומפגעים. 

<בצלאל סמוטריץ (הבית היהודי):>
כן, תאונות דרכים.

<מרב תורג'מן:>
ולשם הטלת אחריות פלילית. 

<בצלאל סמוטריץ (הבית היהודי):>
בדיוק.

<רועי פולקמן (כולנו):>
לא צריך לכתוב דרכים, כי תאונות זה רחב. 

<היו"ר איתן כבל:>
תאונות דרכים תכתוב, עזוב. אם אחר כך נחשוב, בקריאה שנייה ושלישית שזה – בואו לא נהיה עכשיו – לא נצא מפה. 

<רועי פולקמן (כולנו):>
בסדר.

<היו"ר איתן כבל:>
ברשותכם, יש הערות? תודה רבה. מי בעד הסעיף? מי נגד? מי נמנע?
הצבעה

בעד – 9
נגד – 1
נמנעים – אין
 סעיף המטרה אושר.
<היו"ר איתן כבל:>
תודה. הסעיף אושר. רק תאמרי מי במקום מי.

<חיים ילין (יש עתיד):>
אני במקום פרי.

<בצלאל סמוטריץ (הבית היהודי):>
אני במקום שמולי.

<לאה ורון:>
חבר הכנסת ג'מעה אזברגה הצביע במקום חבר הכנסת דב חנין, חבר הכנסת סעיד אלחרומי במקום עבד אל חכים חאג' יחיא, אתה הצבעת במקום מי, חבר הכנסת ילין? 

<חיים ילין (יש עתיד):>
ינקל'ה פרי.
<לאה ורון:>
במקום פרי. 

<היו"ר איתן כבל:>
ילין במקום פרי.

<יעל כהן-פארן (המחנה הציוני):>
אני במקום יוסי יונה.

<לאה ורון:>
שרן השכל במקום יואב קיש, נורית קורן במקום דוד ביטן.

<איילת נחמיאס ורבין (המחנה הציוני):>
ובצלאל?

<לאה ורון:>
בצלאל במקום שולי מועלם-רפאלי.

<היו"ר איתן כבל:>
בצלאל במקום שולי מועלם, ויעל כהן-פארן במקום יוסי יונה.
<לאה ורון:>
במקום חבר הכנסת יוסי יונה.
<היו"ר איתן כבל:>
תודה. נמשיך, חברים. 
<מרב תורג'מן:>
סעיף 2, סעיף הגדרות. 

	"הגדרות
	2.
	"השר" – שר החקלאות ופיתוח הכפר;

	
	
	"בעל חיים" – גמל מכל גזע, בכל גיל, משני המינים, בין מגידול מקומי ובין מיבוא או בעל חיים שהחליט השר;"


<אורטל בלילתי:>
סליחה שנייה, זה לא מה שיש לנו באייפדים.
<מרב תורג'מן:>
נכון. 

<קריאות:>
- - -

<רועי פולקמן (כולנו):>
יש את הנוסח הזה. 

<אורטל בלילתי:>
לא קיבלתי אותו.

<קריאה:>
יש נוסח חדש?

<היו"ר איתן כבל:>
כן. תביאי לפחות עוד עשרה עותקים.

<לאה ורון:>
בבקשה, יש חברי כנסת שלא קיבלו.

<שרן השכל (הליכוד):>
גם למשרדים.

<לאה ורון:>
אם אפשר גם למוזמנים.

<היו"ר איתן כבל:>
כן, בוודאי. הלאה, הגדרות.

<שמוליק דוד:>
האם אפשר להגיב להגדרה?
<היו"ר איתן כבל:>
בבקשה.

<שמוליק דוד:>
אני מציע לכתוב גמל או בעל חיים חקלאי, ואני רוצה לנמק למה. אני עובד עם מגדלי הגמלים. העניין הוא מאוד פשוט, משרד החקלאות הבטיח מזה שנים להסדיר את ענף המרעה. חבר כנסת אלמוני בשם אורי אריאל הגיש הצעת חוק להסדרת המרעה ב-2009.

<היו"ר איתן כבל:>
נכון.

<שמוליק דוד:>
שר החקלאות בשם שלום שמחון הגיש הצעת חוק ממשלתית ב-2010. היום אנחנו ב-2018. 

שנית, שר החקלאות התחייב בספטמבר 2016 להסדיר את התחום הזה, ואמר: אנחנו נסדיר והקמנו, הוא לא אמר נקים, הוא אמר הקמנו ועדה שתקבע תוך שבועות את מעמד הגמל כחיה חקלאית. מאז חלפו שנה וחצי.
<היו"ר איתן כבל:>
תודה, העניין ברור.

<שמוליק דוד:>
ואותו שר חקלאות יושב במקומו והדבר הזה לא נפתר. 

<חיים ילין (יש עתיד):>
כבר אמרנו את זה. 

<שמוליק דוד:>
עכשיו, אם יהיו שטחי מרעה לגמלים, ממילא - - - 
<היו"ר איתן כבל:>
כבר העניין ברור.

<בצלאל סמוטריץ (הבית היהודי):>
מה אתה מרוויח מההגדרה הזאת?
<חיים ילין (יש עתיד):>
מה אתה רוצה בהגדרות?
<שמוליק דוד:>
אני אומר, להגדיר את הגמל כחיה חקלאית. גמל הוא חיה חקלאית.

<חיים ילין (יש עתיד):>
ברור, הוא לא מוגדר.

<שמוליק דוד:>
מרגע שהוא מוגדר כחיה חקלאית יש לו זכות למרעה. 

<חיים ילין (יש עתיד):>
בסדר, זה מה שנאמר.
<שמוליק דוד:>
יש לו זכות הטבות מסוימות, יש לו זכות להתייחסות. 

<היו"ר איתן כבל:>
חבר'ה, תודה. בבקשה, גברתי.

<ליאורה עופרי:>
בתיאום עם חבר הכנסת סמוטריץ ובהסכמת הממשלה לא רלוונטי לכלול בעל חיים, חיות בר וערכי טבע מוגנים. חיות בר, בדרך כלל אין להם בעלים, הם בשטח; ערכי טבע מוגנים, מדובר על רכיכות, סרטנים, דגים, לא רלוונטי. למען הסר ספק, מוצע להחריג חיות בר וערכי טבע מוגנים. 
<היו"ר איתן כבל:>
אין בעיה. זה ברור. 
<מרב תורג'מן:>
אבל זה לא נמצא בהגדרות.
<היו"ר איתן כבל:>
גברתי צודקת.

<ליאורה עופרי:>
צריך רק לחדד את זה. 
<היו"ר איתן כבל:>
איך אומרים, המובן מאליו גם מוטב שייאמר. 
<מרב תורג'מן:>
אם כך, אדוני, למעט חיות בר וערכי טבע מוגנים.

<ליאורה עופרי:>
אני אתן לך את זה, לפי חוק להגנת חיית הבר.

<היו"ר איתן כבל:>
סליחה, אני רוצה לסיים את זה. מי שיפריע לי, חברי הכנסת, גם אתכם אני אוציא אם תפריעו לי. אני חייב לסיים את זה, ברשותכם. הטענה שאתה מעלה, אני מקבל אותה, אני לא אכניס אותה פה. אם לא נצליח לסכם את זה בין הקריאה הראשונה לבין הקריאה השנייה והשלישית אני אעשה הכול כדי שההצעה שלך תכנס. 

<שמוליק דוד:>
תודה.

<אפרת אביאני:>
אפשר רק להתייחס לסוגיה הזאת?

<היו"ר איתן כבל:>
כן, בבקשה, גברתי.

<אפרת אביאני:>
בקשר להגדרה של גמל כבעל חיים חקלאי, זה איזשהו מושג כזה שמשתמשים בו, אבל אין לו באמת משמעות משפטית.

<היו"ר איתן כבל:>
עורכת-הדין אביאני, עזבי את זה. אני רוצה להבהיר את הדבר.

<אפרת אביאני:>
זאת החלטה של הרשות.
<היו"ר איתן כבל:>
תרשי לי, מה שאני אומר בעצם כשאמרתי להכניס, זה לא מספיק שאני אכניס, אבל אם הכנסתי זה כאבן שאין לה הופכין. בסופו של עניין אנחנו רוצים להתכתב עם מה שביקש חבר הכנסת ושר החקלאות שלום שמחון, גם כשהוא היה כדי לקדם את התהליך הזה. בין לבין, חבר הכנסת סמוטריץ, אתה שומע, ננסה גם לזה לתת את המענה כחלק מאותו מכלול, כי הנקודה הזאת היא נקודה נכונה, וראיתי אותה בתוך החומרים שהונחו בפנינו. 
<אפרת אביאני:>
אני רק רוצה לציין שההגדרה של ענף כענף חקלאי יש לה משמעויות תקציביות - - -

<היו"ר איתן כבל:>
אני יודע, לכן אני - - -

<חיים ילין (יש עתיד):>
העבירו חקיקה על העז השחורה עכשיו, זה אותו דבר.
<היו"ר איתן כבל:>
עורכת-הדין אביאני, גברתי, כדי שהדברים יהיו ברורים, בואו לא נרד או נעלה ברזולוציות. יקירי, אנחנו כבר בתוך ההקראה.
<טלב אבו עראר (הרשימה המשותפת):>
להשמיע רק כמה מילים.

<היו"ר איתן כבל:>
אנחנו חייבים לסיים. אני אתן לך בסוף.

<טלב אבו עראר (הרשימה המשותפת):>
אם אפשר עכשיו בדקה.
<חיים ילין (יש עתיד):>
אחרי ההצבעה.

<טלב אבו עראר (הרשימה המשותפת):>
אני לא אפריע.

<היו"ר איתן כבל:>
בבקשה.

<טלב אבו עראר (הרשימה המשותפת):>
תודה לך, מכובדי היושב-ראש, תודה למשתתפים בישיבה הזאת. אני רוצה להגיד ש"רגבים" לא ינצחו אותנו.

<חיים ילין (יש עתיד):>
עזוב את זה, הם לא דיברו היום בכלל.
<טלב אבו עראר (הרשימה המשותפת):>
אני רואה שסמוטריץ, שהוא מייצג את "רגבים", במקום לחשוב - - -

<חיים ילין (יש עתיד):>
עזוב, עזוב.

<היו"ר איתן כבל:>
אל תענו.

<טלב אבו עראר (הרשימה המשותפת):>
במקום לחשוב, לשמור על מקורות פרנסה של הבדואים בנגב אני מתכוון, ולמצוא ולהשיג שטחי מרעה לגמלים ולבעלי החיים שם, שהם מקור הפרנסה שהיה אז וגם ממשיך להיות מקור פרנסה ראשי ועיקרי, באים וחונקים, באים ומסמנים, באים וכל מיני. זה עניין פוליטי מובהק, לא עניין מקצועי בכלל.
<רועי פולקמן (כולנו):>
לא היית בדיון, זה לא עניין פוליטי.
<נורית קורן (הליכוד):>
זה לא נכון.
<טלב אבו עראר (הרשימה המשותפת):>
אל תפריע לי. 

<קריאות:>
- - -

<היו"ר איתן כבל:>
סליחה, חבר'ה.

<טלב אבו עראר (הרשימה המשותפת):>
אל תפריע. זה המצב בדיוק, זה המצב.

<נורית קורן (הליכוד):>
אבל זה לא נכון.

<היו"ר איתן כבל:>
נורית, אני לא ארשה לכם.

<טלב אבו עראר (הרשימה המשותפת):>
כי כל יום - - - סמוטריץ, כדי לחוקק חוקים ולחנוק את האזרח הבדואי.
<היו"ר איתן כבל:>
תודה, תודה.

<בצלאל סמוטריץ (הבית היהודי):>
איתן, אם הוא הצליח להעלות לי חיוך על הפרצוף בבוקר הזה, זה לא עניין של מה בכך.

<היו"ר איתן כבל:>
בצלאל, תודה.

<טלב אבו עראר (הרשימה המשותפת):>
תחייך, חדשות, אתה רציני כל הזמן היית - - -

<היו"ר איתן כבל:>
טלב, טלב, תודה.

<חיים ילין (יש עתיד):>
מדברים פה על חיי אדם, על מה אתה מדבר?
<נורית קורן (הליכוד):>
לא הייתה תאונה.

<טלב אבו עראר (הרשימה המשותפת):>
תמצא שטחי מרעה, תביא שטחי מרעה ותגדרו אותם, זה הפתרון.
<קריאות:>
- - -

<היו"ר איתן כבל:>
די, חברים יקרים. סליחה, טלב. 

<טלב אבו עראר (הרשימה המשותפת):>
זה הפתרון.

<היו"ר איתן כבל:>
סליחה, טלב, אפשרתי לך, כיבדתי אותך, תכבד אותי.

<טלב אבו עראר (הרשימה המשותפת):>
טוב.

<היו"ר איתן כבל:>
אני אומר את זה ככה, ואני אומר את זה לחברי הכנסת, אתם לא יכולים לאחוז בחבל בשני קצותיו, גם לגרום לי שאני אעביר את הצעת החוק היום ואין לי זמן, וגם לבלבל לי את המוח. הבנו, אמר, הכול בסדר, מתקדמים, לא התחלנו את המושב הזה ואת הדברים היום. בסדר? מי שיפריע לי, לא משנה מי עכשיו, אני מוציא אותו. תודה רבה. אני רוצה להצביע. כן, גברתי. 

<מרב תורג'מן:>
בהמשך להגדרת "בעל חיים", ואנחנו כהצעת המשרד לאיכות הסביבה נחריג את "למעט חיות בר וערכי טבע מוגנים" לפי החוקים הרלוונטיים שאנחנו נפנה אליהם, יש פה הסמכה לשר לקבוע בעלי חיים. ההסמכה לא תהיה בהגדרה, היא תהיה כהוראה אופרטיבית נפרדת, אז אני מבקשת לנסח את ההסמכה. 

<היו"ר איתן כבל:>
בסדר גמור. 

<מרב תורג'מן:>
ואני אמשיך להגדרה הבאה?

<היו"ר איתן כבל:>
כן, בבקשה.

<מרב תורג'מן:>
	
	"
	"מרכז הרישום" - מרכז רישום גמלים" – לא שיקים השר – "שקבע השר לפי פקודת מחלות בעלי חיים [נוסח חדש], התשמ"ה-1985."


<היו"ר איתן כבל:>
תודה רבה. בהתייחס גם להערה שהערתי לנציג של "שתיל", מי בעד? ירים את ידו. תודה רבה. מי נגד? מי נמנע?
הצבעה

בעד – 7
נגד – 1
נמנעים – אין
סעיף ההגדרות אושר.
<היו"ר איתן כבל:>
תודה רבה. אחד נגד, אין נמנעים. הסעיף אושר.
<אפרת אביאני:>
למה מרכז הרישום מתייחס רק לגמלים? 
<מרב תורג'מן:>
"מרכז רישום גמלים".

<רועי פולקמן (כולנו):>
כרגע החוק הגדיר את זה לגמלים.
<חיים ילין (יש עתיד):>
מה את מציעה?
<היו"ר איתן כבל:>
לא, תן לי. עורכת-הדין אביאני, בהנחה שאתם תביאו, אבל אם לא תביאו, בין קריאה ראשונה לשנייה ושלישית אני אבקש לבחון גם את העניין הזה שזה לא רק עניין שנוגע לגמלים, אלא לבעלי חיים שהם לא תחת ההגדרה שהציגה אותה נציגת המשרד להגנת הסביבה. 
<לאה ורון:>
חבר הכנסת טלב אבו עראר הצביע, יצביע במקום ג'מאל זחאלקה. 
<היו"ר איתן כבל:>
בבקשה.

<מרב תורג'מן:>
	"מרכז לרישום בעלי חיים
	2. 
	מידע על בעלות וסימון" - - -


צריך להיות פה חזקה, צריך להיות פה – 

	"מרכז לרישום בעלי חיים"
	2. 
	מידע על בעלות וסימון בעל חיים יירשם במרכז הרישום.


שוב, זה לא מספיק.
<היו"ר איתן כבל:>
תעירי את ההערות שלך כדי שאנחנו נדע.
<מרב תורג'מן:>
זה לא מספיק "בעלות", צריך להיות פה גם מידע על חזקה כדי להטיל את אותה אחריות פלילית. 

<קריאה:>
זה מספיק.

<בצלאל סמוטריץ (הבית היהודי):>
למה? גם באוטו זה בעלות.
<היו"ר איתן כבל:>
תנו לי, אף אחד עכשיו לא מדבר. הרי יש כאן עניין שצריך לתת עליו את הדעת. אינני יודע האם הדברים שהיועצת המשפטית שלי אומרת הם החלוטים או ההערות שמבקשים לומר נציגי הממשלה. מה שאני מבקש, אני חוזר ואומר, בין הקריאה הראשונה לבין הקריאה השנייה והשלישית השאלות האלה, האם צריך להוסיף את הדברים שגברתי אומרת - - -

<מרב תורג'מן:>
כן.

<היו"ר איתן כבל:>
זה לא חשוב, עזבי, הרי ממילא הם מתכוונים להביא תקנות. 

<יפעת רווה:>
זה ברור.
<היו"ר איתן כבל:>
בסדר גמור. לכן אני אומר שאינני פוסל לא את הדברים שאתם אומרים, ולא את הדברים שהיא אומרת, אני רק רוצה להניח אותם על השולחן כדי שנדע שיש טענה שצריך לעסוק בה.
<מרב תורג'מן:>
אז כמובן שמכיוון שזה נוסח שאני רואה אותו לראשונה תוך כדי הקראה, אז יש לי שאלות שהייתי בוחנת אותם.
<סעיד אלחרומי (הרשימה המשותפת):>
גם אנחנו איתך.

<היו"ר איתן כבל:>
הכול בסדר. חברות וחברים, לכולנו יש שאלות ועניינים, אבל כיוון שאני לא רוצה לריב עם השומר, אני רוצה עכשיו את העניין, והעניין הוא שעד עוד עשר דקות אנחנו אחרי ההקראה. תודה, גברתי. מי בעד סעיף 2?
<בצלאל סמוטריץ (הבית היהודי):>
הצבעת כבר על ההגדרות. הצבענו.
<לאה ורון:>
זה חלק מסעיף 2.

<היו"ר איתן כבל:>
על סעיף 2 הצבעתי, צודקת. 3.

<מרב תורג'מן:>
זה צריך להיות חלק נפרד, זה רק המספור. עכשיו אני רואה שהמספור שונה. 

<בצלאל סמוטריץ (הבית היהודי):>
אז נצביע עליו.

<מרב תורג'מן:>
זה יהיה סעיף 3, תצביע בנפרד.
<היו"ר איתן כבל:>
תודה. מי בעד סעיף 3 עם ההערות והתוספות שנדון בהם בין הקריאה הראשונה והשנייה? בהנחה שמשרד החקלאות אולי לא יביא, אני רק צריך להגיד לפרוטוקול. 

הצבעה

בעד – 6
נגד – אין
נמנעים – אין
סעיף 3, מרכז לרישום בעלי חיים, אושר.

<מרב תורג'מן:>
המספור בסעיפים הבאים ימוספר ויתוקן בהתאמה. אם כך – שיבוב תת-עורי - - 
<לאה ורון:>
יהיה סעיף 4.

<מרב תורג'מן:>
ימוספר כסעיף 4.

	"שיבוב תת עורי
	4.
	סימון בעל חיים כאמור בסעיף (3) יבוצע על ידי מי שהוסמך לכך על ידי מנהל השירותים הווטרינרים במשרד החקלאות ופיתוח בכפר, על ידי סימון בשבב אלקטרוני תת עורי בדרך שיקבע שר החקלאות ופיתוח הכפר."


<היו"ר איתן כבל:>
ברשותכם, אני רוצה להעיר – אני אאפשר לך, גברתי – חברות וחברים, אני יודע שיש מחלוקת גדולה בשאלה הזאת. יש מחלוקת האם זה נכון לשים שבב תת-עורי או לשים שבב באוזן. 
<רועי פולקמן (כולנו):>
למה? איזו מחלוקת? זה ברור שבאוזן זה לא עובד.
<קריאות:>
- - -

<היו"ר איתן כבל:>
חברות וחברים, אינני פותח את הדיון.
<רועי פולקמן (כולנו):>
איזו מחלוקת?

<היו"ר איתן כבל:>
סליחה, חבר הכנסת פולקמן, אינני פותח את הדיון. אני רק מניח את שתי החלופות האלה או לחלופין אם יבואו לקראת הקריאה השנייה והשלישית כאן בוועדה ויסתבר שיש עוד חלופת סימון אחרת, שאולי מי מאיתנו לא חשב או לא מכיר אותה, שיהיה אפשר אולי להתכנס סביבה, יכול להיות. אינני אומר. לכן, אפשר אחת מן השתיים, חבר הכנסת אלחרומי, אם אתה רוצה להעלות הצעה שלך שבה אנחנו נצביע מי בעד ונגד – אני לא מציע לעשות את זה. אני מציע שאנחנו נצביע על הסעיף כפי שהוא כשאני מודיע מראש לפרוטוקול ואומר שאנחנו במסגרת הקריאה השנייה והשלישית נביא את החלופות, ונצביע על החלופות השונות כפי שיוגשו או על-ידי משרדי הממשלה או על-ידי חברי הכנסת, או שניהם גם יחד.
אני מבקש שכל אשר אמרתי ייכתב בדברי ההסבר כדי שיהיה ברור שזה לא נושא חדש. 

<חיים ילין (יש עתיד):>
כבוד היושב-ראש כבל, הערה לא לחקיקה, זאת הטכניקה, אני חושב שאנחנו נצטרך - - - 

<סעיד אלחרומי (הרשימה המשותפת):>
זה הכי חשוב בחוק הזה. תאמין לי, הכי חשוב.

<חיים ילין (יש עתיד):>
רגע, תקשיבו, אני חושב שאנחנו צריכים להוסיף פה - - -
<סעיד אלחרומי (הרשימה המשותפת):>
ויכולתי עכשיו להסכים עם כל הסעיפים אם אנחנו מסתדרים על הסעיף הזה.
<חיים ילין (יש עתיד):>
בגלל ההיבט הפלילי והאחריות הפלילית שיש בחקיקה, אני חושב שאנחנו צריכים להוסיף את דגימות ה-DNA של הגמלים, ואם זה לא יקרה יהיה לנו קשה בבתי המשפט. אני אומר את הדברים האלה, כי השבב עצמו לבד עדיין לא הוכח שאנחנו יכולים לבוא ולעשות. אני שאלתי את השאלה, יש 3,500 בעלי חיים, זה כל מה שיש, אנחנו מדברים על ה-DNA.
<היו"ר איתן כבל:>
הבנתי.

<חיים ילין (יש עתיד):>
אני מדבר על שהובטח והיה כבר דיון פה, ושום דבר לא קרה בנושא הזה.
<היו"ר איתן כבל:>
תודה.

<טלב אבו עראר (הרשימה המשותפת):>
איתן, על סעיף 3 יש לי. 

<היו"ר איתן כבל:>
בבקשה.

<טלב אבו עראר (הרשימה המשותפת):>
לסעיף 3 אני מתנגד, ובמקום סימון בעלי החיים, הקצאת שטחי מרעה לגמלים. 

<היו"ר איתן כבל:>
זה בסדר גמור. כן, אדוני. רק אל תרחיבו, אני יודע בדיוק מבלי להיכנס לתוך זה.
<תמיר גושן:>
אני אנסה לקצר.

<היו"ר איתן כבל:>
הבעיה לא בלקצר, ליבת העניין, וזאת כאן ליבת העניין, כמובן שנרחיב עליה ולא נעשה אותה שלא בדיון מעמיק ובוודאי מקצועי. אבל, בבקשה, אדוני.

<תמיר גושן:>
אני רק רוצה לסבר את האוזן לחברי הוועדה הנכבדים. נושא הסימון בשבב הוא לא עניין של מה בכך, ומי שאומר ששבב באוזן לא עובד, רק לסבר את האוזן, כל הבקר בישראל מסומן בשבב.
<רועי פולקמן (כולנו):>
מה גובהו של עז לעומת גובה של גמל.
<שרן השכל (הליכוד):>
אבל אנחנו שומעים שזה לא עובד, אומרים שהם חותכים את האוזן אחרי התאונה. 
<קריאות:>
- - -

<היו"ר איתן כבל:>
חברים, אני לא פתחתי את הדיון, הוא איש המקצוע. בבקשה.

<תמיר גושן:>
צריך לזכור שלסימון יש עוד מטרות מעבר לזיהויי בעל חיים שהשתתף בתאונת דרכים. אם המטרה היא זיהויי של בעל חיים שהיה מעורב בתאונת דרכים יש עוד דרכים לעשות את זה, כמו שהציע חבר הכנסת ילין, נושא של זיהויי גנטי.
<רועי פולקמן (כולנו):>
שיביאו לקריאה שנייה ושלישית הצעות אחרות.
<חיים ילין (יש עתיד):>
לא, זה לא - - -

<היו"ר איתן כבל:>
ששש.

<תמיר גושן:>
מעבר לכך, גם לסימון תת-עורי יש חסרונות, וצריך לזכור שמעט העבודות שנעשו בעולם הראו שגם בסימון תת-עורי 5% אחרי שלוש שנים לא עובד. 
<היו"ר איתן כבל:>
יקירי, תודה.

<רועי פולקמן (כולנו):>
למה?
<היו"ר איתן כבל:>
סליחה, עמדה מקצועית מכובדת, אנחנו בוודאי נרחיב בה. אני רק אומר, גם אומר חברי חבר הכנסת סמוטריץ, אתה ואני נבוא בדברים כדי לראות, הרי הסימון הוא לא משאת נפש. 
<רועי פולקמן (כולנו):>
ברור, הוא אמצעי.
<היו"ר איתן כבל:>
זה לא יותר מאמצעי. אם יסתבר שזה לא האמצעי הטוב ביותר, היעיל ביותר, יש אמצעים טובים ממנו, בוודאי שנחפש להתכתב עם הגישות והשיטות היותר טובות והיותר נכונות. 

<טלב אבו עראר (הרשימה המשותפת):>
הסימון כאן בא להעניש את הבעלים. 

<היו"ר איתן כבל:>
לא. 

<חיים ילין (יש עתיד):>
לא בא להעניש, בא לתת אחריות.

<שרן השכל (הליכוד):>
לקחת אחריות על בעל החיים שלך.
<היו"ר איתן כבל:>
חבר'ה, חברים. תודה רבה. עוד ניפגש ונדבר.

<טלב אבו עראר (הרשימה המשותפת):>
- - - זה לא מסלול טוב בכלל, יש בעיה עם זה. יש בעיה.
<היו"ר איתן כבל:>
אנחנו כבר יודעים שזה יעלה כסף.
<תמר לוי בונה:>
הצעת החוק כפי שהיא מנוסחת כעת היא הצעת חוק תקציבית עם עלות של בין שלושה לשבעה מיליון שקלים. עיקר העלות תהיה בכוח האדם, וזה כמובן תלוי במידת ההתנגדות בשטח, כשכמובן יש גם עלויות - - - 
<היו"ר איתן כבל:>
כמה עולה לאוצר לשלם כסף על הרוגים? 

<בצלאל סמוטריץ (הבית היהודי):>
אני לא הבנתי, סליחה.

<היו"ר איתן כבל:>
סליחה, בצלאל.

<בצלאל סמוטריץ (הבית היהודי):>
בשם מי את אומרת את זה?

<היו"ר איתן כבל:>
האוצר.

<בצלאל סמוטריץ (הבית היהודי):>
בשם מי את אומרת שזה תקציבי? אני אבקש את הפירוט.
<היו"ר איתן כבל:>
בצלאל.

<בצלאל סמוטריץ (הבית היהודי):>
אין לך סמכות לבוא ולהשפריץ פה איזה השפרצה חסרת משמעות, אין פה כוח אדם בתשלום. 

<היו"ר איתן כבל:>
בצלאל, בצלאל.

<בצלאל סמוטריץ (הבית היהודי):>
אני כתבתי את זה.

<היו"ר איתן כבל:>
בצלאל, אתה עכשיו תשתוק.

<בצלאל סמוטריץ (הבית היהודי):>
אני אביא 50 ח"כים - - -
<היו"ר איתן כבל:>
בצלאל, אתה תשתוק.
<בצלאל סמוטריץ (הבית היהודי):>
אני אביא כי כולם - - -

<היו"ר איתן כבל:>
בצלאל, אתה תשתוק, אתה לא תדבר לפקיד ככה גם אם הדברים שלו לא מוצאים חן בעיניך, שמעת אותי? לא יהיה. 
<בצלאל סמוטריץ (הבית היהודי):>
מה? מה אמרתי?
<היו"ר איתן כבל:>
לא מדברים כך. מה שאני אומר לגברתי, מבחינתי זה יותר ממה שאומר בצלאל, בכל הכבוד, עזבי שאני מכיר את השליפות האלה, בין שלושה לחמישה, למה לא בין שלושה לעשרה? מה שאני מנסה להגיד זה את הדבר הבא, כדי שאנחנו נסכם את הדברים האלה, המחיר שהמדינה נאלצת לשלם למשפחות שיקירם נהרג בתאונת דרכים או בכל התאונות שמתבצעות - - - 

<חיים ילין (יש עתיד):>
זה לא היא, זה רשות הביטוח.
<היו"ר איתן כבל:>
סליחה, מה שאני מבקש ממך, גברתי, אני לא חושב שבשלב הזה אנחנו עדיין – זה לא הוגן, כי מה שאת עושה עכשיו, נעביר את זה על הראש שלכם. 

<בצלאל סמוטריץ (הבית היהודי):>
נביא 50-50. 

<היו"ר איתן כבל:>
אני יודע להעביר את זה. רק מה? אל תהפכו את הכלי הזה לכלי חסר משמעות. אני התחייבתי שבכל מקרה לקראת הקריאה השנייה והשלישית אנחנו עוד נקיים את הדיון המעמיק, הרחב, המקצועי, שאם נידרש גם לעלויות כספיות כאלה ואחרות, בוודאי שנביא אותן כחלק מהחקיקה המוסדרת בהסכמה ובתיאום עם האוצר. לכן זה לא יהיה נכון, אני אומר לך, תעשי עם זה מה שאת רוצה, אני אומר שזה יהיה בתיאום איתכם. לכן, אינני רוצה לייצר מצב שבו אני נדרש פה לרוב מיוחד, כי זה גם לא נכון לכם.
<בצלאל סמוטריץ (הבית היהודי):>
נציג של השר? של מי? 

<תמר לוי בונה:>
דבריי נקטמו קצת בטרם עת. אם כל כוח האדם יובא מתוך כוח האדם הקיים של משרד החקלאות - - -

<בצלאל סמוטריץ (הבית היהודי):>
פתחנו במונח ראש קטן. 

<היו"ר איתן כבל:>
תן לי. 

<בצלאל סמוטריץ (הבית היהודי):>
בסדר, עזוב, זה יהיה תקציבי - - -
<היו"ר איתן כבל:>
בצלאל, שתוק כבר, תן לי לנהל את הדברים, לקדם אותם. תגיד, מה אתה עושה לי פה? חפירות 1914? תן לי להתקדם. נו, באמת, כל אחד כאן נהיה יודע איך לנהל את הדברים. 
<בצלאל סמוטריץ (הבית היהודי):>
אין בעיה. איתן, מה אתה רוצה, נו, תתקדם.
<היו"ר איתן כבל:>
אני אומר, ברשותך, את הדבר הבא, אני מבקש לומר שהדברים יובאו בתיאום. מבחינתי אם זה בתיאום אז אני לא נדרש לרוב מיוחד, זה הכול. תן לי להתקדם עכשיו. 

<מרב תורג'מן:>
זה חייב להיות חד-משמעי. האם האוצר טוען שהצעת החוק הזאת עלותה מעל שישה מיליון שקלים בשנה? זאת השאלה. אלה דברים שצריכים להיכתב בדברי ההסבר.
<היו"ר איתן כבל:>
גברתי, אני מבקש שזה יובא בתיאום איתכם, ובין הקריאה השנייה והשלישית אנחנו נשקול את השאלות התקציביות. אם לא, נביא את זה על הראש שלכם, זה יהיה מביך, ואני אכנס בכם בעניין הזה. 

<בצלאל סמוטריץ (הבית היהודי):>
אין פה קואליציה אופוזיציה. 

<היו"ר איתן כבל:>
שנייה, אל תפריע לי.

<חיים ילין (יש עתיד):>
יהיו לנו 80 ח"כים פה.
<נורית קורן (הליכוד):>
גם צריך לשאול כמה עולה היום לשבב.
<היו"ר איתן כבל:>
חברים, אני מדבר שוטף. אני מבקש ממך, את יכולה להישאר בנוסח הקיים. אני פונה אלייך ומבקש ממך לשנות את הנוסח כך שזה ייעשה בתיאום איתכם, בוודאי לקראת הקריאה השנייה והשלישית. זה מה שאני מבקש כדי שהדברים ייעשו בצורה מכובדת. כמובן שזה לא אישי כלפייך, את פשוט פה נציגת המשרד. להביא את זה עם 50 או 60 ח"כים - - -
<איילת נחמיאס ורבין (המחנה הציוני):>
זאת לא בעיה.
<היו"ר איתן כבל:>
זאת לא בעיה. זאת לא השאלה.

<בצלאל סמוטריץ (הבית היהודי):>
מה פתאום, אתה גם לא צריך את זה, שר שיבוא ויגיד שזה על דעת הממשלה וגמרנו. 

<היו"ר איתן כבל:>
נכון.

<בצלאל סמוטריץ (הבית היהודי):>
וגם את זה אני לא צריך. הם עושים צחוק מעצמם, אגף התקציבים. 

<היו"ר איתן כבל:>
די, די.

<תמר לוי בונה:>
אם ניתן להבהיר שלא יהיו תוספות של כוח אדם במסגרת - -
<בצלאל סמוטריץ (הבית היהודי):>
לא ניתן להבהיר שום דבר. 

<תמר לוי בונה:>
- - הצעת החוק הזאת, אז כמובן שלא נתנגד. כי עיקר ההוצאות יהיו הוצאות על כוח אדם.

<בצלאל סמוטריץ (הבית היהודי):>
אנחנו לא עובדים אצלם.

<נורית קורן (הליכוד):>
כשעושים את זה פרטי - - -
<היו"ר איתן כבל:>
גברתי, תודה רבה. אמרת את שלך, זה מובן. 
<בצלאל סמוטריץ (הבית היהודי):>
אנחנו נוריד כוח אדם מאגף תקציבים באוצר ונעביר אותו לפיקוח, תאמין לי, הם יעשו פחות נזקים שם ויותר תועלת במשרד החקלאות. 

<היו"ר איתן כבל:>
סמוטריץ, סמוטריץ. חברות וחברים.
<תמר לוי בונה:>
אני אחזור אליכם.
<היו"ר איתן כבל:>
תודה, אבל בדקה-שתיים הקרובות. תודה רבה.

<יוסי וולפסון:>
איתן, אין לנו נוסח מולנו, לכן ההצתה המאוחרת. אני חושב שכדאי לשקול פיקוח פרלמנטרי, בקרה פרלמנטרית על ההכרזה על בעלי חיים נוספים.
<היו"ר איתן כבל:>
בוודאי, זה בסדר גמור.
<יוסי וולפסון:>
אז אולי כדאי להכניס את זה - - - אחד הנושאים שישקלו.
<היו"ר איתן כבל:>
לקראת הקריאה השנייה והשלישית, גברתי תרשום, גם את זה נבחן.

<יוסי וולפסון:>
זה נושא חשוב.
<היו"ר איתן כבל:>
תודה. סעיף 4, עוד לא הצבענו עליו.

<מרב תורג'מן:>
אדוני, עוד לא הצבענו עליו, אבל הכוונה הייתה לרשום בדברי ההסבר שהוועדה תבחן בהכנה לקריאה שנייה ושלישית את החובה לסמן בשיבוב תת-עורי או בשבב אחר או כל אופציה אחרת.
<היו"ר איתן כבל:>
או כל אופציה אחרת. 

<בצלאל סמוטריץ (הבית היהודי):>
שתענה על התכלית של הצעת החוק.
<היו"ר איתן כבל:>
שתענה על התכלית שלשמה מחוקק החוק.

<בצלאל סמוטריץ (הבית היהודי):>
בדיוק.

<היו"ר איתן כבל:>
תודה. מי בעד הסעיף? ירים את ידו.
<מרב תורג'מן:>
אדוני, הייתה לי עוד שאלה. 

<היו"ר איתן כבל:>
בבקשה. סליחה, עוד לא סגרתי את ההצבעה.

<מרב תורג'מן:>
השאלה לגבי מי יוסמך לכך על-ידי מנהל השירותים הווטרינריים? האם מדובר בווטרינרים, מדובר בכל אדם? יש איזשהם היבטים - - -
<רועי פולקמן (כולנו):>
יוסמך לעשות מה?
<מרב תורג'מן:>
לסמן.
<רועי פולקמן (כולנו):>
מי היום מוסמך לסמן?

<קריאות:>
- - -

<היו"ר איתן כבל:>
חברות וחברים, אני עונה. משרד החקלאות בהכנה לקריאה השנייה והשלישית יודיע לנו, כיוון שזה בתחום סמכותו, מי הגורם המוסמך לבצע את הסימון. 

<רועי פולקמן (כולנו):>
למה זה שונה מהיום?

<שרן השכל (הליכוד):>
זה משרד הפנים, זה וטרינר רשותי. זה של הרשות המקומית. 

<איילת נחמיאס ורבין (המחנה הציוני):>
משרד החקלאות אמון על זה. 
<רועי פולקמן (כולנו):>
משרד החקלאות יקבע בתקנות. 

<היו"ר איתן כבל:>
למה אתם חופרים לי? כולה רציתי להגיד שבין הקריאה הראשונה לבין השנייה והשלישית הגורם הממשלתי המוסמך יודיע לנו מי יהיה אחראי לעניין. 

<בצלאל סמוטריץ (הבית היהודי):>
אז אני מבקש עוד דבר בדברי ההסבר לקראת קריאה שנייה ושלישית, אנחנו נצטרך לשקול סנקציות שיחייבו את הסימון. הרי קבענו לסמן, מי שלא יסמן? אין חזקה? לא יודע, אנחנו נסתמך - - -
<היו"ר איתן כבל:>
כיוון שמדובר בעניין שיש לו השלכות פליליות. 

<בצלאל סמוטריץ (הבית היהודי):>
לא, פלילי הוא רק מי שרשום.

<היו"ר איתן כבל:>
לא.

<בצלאל סמוטריץ (הבית היהודי):>
איך אני מכריח אותו להירשם? הוא לא יבוא לווטרינר. אני חייב לתת סנקציה שאומרת: מי שלא בא תוך חצי שנה - - - 

<היו"ר איתן כבל:>
זה מה שהם רוצים להסדיר בתקנות.

<מרב תורג'מן:>
הם רוצים להסדיר את זה בתקנות.

<בצלאל סמוטריץ (הבית היהודי):>
בסדר, אין בעיה.

<מרב תורג'מן:>
התקנות הן עונשיות.

<היו"ר איתן כבל:>
העניין הזה יוסדר.
<סעיד אלחרומי (הרשימה המשותפת):>
היום כל הגמלים מסומנים, כולם, יש סימון, יש גם - - -
<בצלאל סמוטריץ (הבית היהודי):>
יש סימון, ולכן יושב פה אדם במקום לשבת בכלא, יושב פה אצלנו.
<היו"ר איתן כבל:>
תודה. הלאה. אני מעלה להצבעה את סעיף 4 עם התוספות, השינויים, כולל דברים שנאמרים בדברי ההסבר, כדי שהעניין הזה יהיה ברור. מי בעד? ירים את ידו. תודה רבה. מי נגד?
הצבעה

בעד – 7
נגד – 2
נמנעים – אין
סעיף 4 אושר.
<היו"ר איתן כבל:>
2 נגד. ההצעה עברה. כן, גברתי, יש בשורה בפיך?
<חיים ילין (יש עתיד):>
זה בדיוק שישה מיליון. 

<רועי פולקמן (כולנו):>
מה, ספרת אוזניים? איך עשית את זה?
<חיים ילין (יש עתיד):>
לא, זה בדיוק.

<היו"ר איתן כבל:>
ששש, חברים, אנחנו כבר תכף אחרי הזמן, ואני רוצה לסיים. 
<תמר לוי בונה:>
עשינו הרבה הערכות בשבועות האחרונים לקראת הדיון היום. אנחנו מוכנים לעשות ניסיון נוסף להעריך את זה מול משרד החקלאות כדי לוודא את המספרים שהגענו אליהם. היינו איתם בדין ודברים גם לפני זה, אבל אנחנו ננסה לקבל הערכה מוצקה יותר. 
<היו"ר איתן כבל:>
מבחינתכם בשלב הזה אנחנו לא מתייחסים לזה כהצעת חוק תקציבית.
<תמר לוי בונה:>
אז כרגע לא נתייחס, אבל אנחנו משאירים לעצמנו את הזכות לבדוק עד הדיון הבא.
<לאה ורון:>
תמר, אנחנו מבקשים עד יום רביעי אחר הצהריים לקבל בכתב את העמדה שלכם. 

<היו"ר איתן כבל:>
תודה, גברתי. החלטה נבונה, תודה.

<רועי פולקמן (כולנו):>
ואפשר לסמוך על איתן להמשך.
<היו"ר איתן כבל:>
סעיף 5, חזקת בעלות.

<מרב תורג'מן:>
הצעתי לעשות את הסעיף הזה כתיקון עקיף לפקודת התעבורה, אני חושבת שזה יותר נכון. אני מבינה שזאת גם עמדת הממשלה, וככל שהיוזם לא מתנגד והוועדה מסכימה - - -
<היו"ר איתן כבל:>
בסדר גמור. מבחינתנו אם בין קריאה שנייה ושלישית זאת תהיה ההחלטה – כן, גברתי.

<יפעת רווה:>
קודם כול, באמת הסעיף מוסכם עם המציע, והייתה גם הערה נוספת של המשטרה שחשוב מאוד להוסיף כדי שאפשר יהיה ליישם את זה.
<מרב תורג'מן:>
נכון.

<היו"ר איתן כבל:>
עלא כיפאק.

<מרב תורג'מן:>
רציתי להפנות. אחרי שאקריא את ההוראה אני מציעה שגם נשמע את עמדת המשטרה כדי שנוסיף את זה לסעיף.
<לאה ורון:>
קודם שעורכת-הדין תורג'מן תקריא את הסעיף.

<היו"ר איתן כבל:>
אז בבקשה, גבירתי, תקריאי את זה.
<מרב תורג'מן:>
אם כך, זה יהיה כתיקון עקיף לפקודת התעבורה במספר שנחשוב שזה המקום המתאים מבחינה משפטית, מבחינת הפרק, וזה יהיה כך:
	"חזקת בעלות
	5.
	(א)
נעשתה עבירת תעבורה" – מכיוון שזה יהיה בפקודת התעבורה אז לא נצטרך להפנות להגדרה בפקודת התעבורה – "בקשר לבעל חיים, יראו כבעליו של בעל החיים את מי שרשום במרכז הרישום כמחזיקו של בעל החיים, אלא אם הוכיח כי מסר את החזקה בבעל החיים לאדם אחר (בסעיף זה – המחזיק(;

	
	
	(ב)
הוכיח בעליו של בעל החיים למי מסר את החזקה בבעל החיים, תחול החזקה שבפסקה (א) על המחזיק;

	
	
	(ג)
הוכיח המחזיק כי מסר את החזקה בבעל החיים לאדם אחר, תחול החזקה שבפסקה (א) על אותו אדם."


ההערה של המשטרה.
<היו"ר איתן כבל:>
ההערה שלכם, בבקשה. 
<דנה ימינחה:>
הערה קטנה. אנחנו חושבים שנכון להוסיף חלופה נוספת מעבר לחלופה של נעברה עבירת תעבורה, חלופה של אירעה תאונת דרכים במעורבות בעל חיים, באמת כדי להגיע לאותם מקרים של שוטטות.
<היו"ר איתן כבל:>
בסדר גמור. אנחנו נעלה להצבעה עם התיקון.
<חיים ילין (יש עתיד):>
רגע. עוד פעם. 

<מרב תורג'מן:>
זה יהיה או עבירת תעבורה או תאונת דרכים במעורבות של בעל חיים.
<רועי פולקמן (כולנו):>
הגדרה משפטית רחבה יותר. 

<היו"ר איתן כבל:>
הגדרה משפטית רחבה יותר.

<חיים ילין (יש עתיד):>
אני אשאל שאלה, בסדר?

<תמר קלהורה:>
רק לצורך הפלילי.
<חיים ילין (יש עתיד):>
אין אף אחד, עכשיו ניידת עוברת ויש גמל באמצע הכביש, את מבינה שאין תאונת דרכים עכשיו.

<דנה ימינחה:>
ברור לי לחלוטין.

<רועי פולקמן (כולנו):>
זאת עבירת תעבורה. זה בנוסף.
<היו"ר איתן כבל:>
זה לא סותר.
<בצלאל סמוטריץ (הבית היהודי):>
אבל זאת עבירת תעבורה.
<קריאות:>
- - -

<דנה ימינחה:>
נעברה עבירת תעבורה.
<חיים ילין (יש עתיד):>
חבר'ה, הבנתי מהר, נו, יאללה.
<היו"ר איתן כבל:>
תודה. מי בעד? עם התוספות והתיקונים. תודה רבה. מי נגד? 
הצבעה

בעד – 7
נגד – 2
נמנעים – אין

סעיף 5 אושר.

<היו"ר איתן כבל:>
2 נגד. ההצעה עברה. 6. 

<מרב תורג'מן:>
	"תחילה
	6.
	תחילתו של חוק זה חודשיים מיום פרסומו."


<היו"ר איתן כבל:>
אנחנו כמובן בין הקריאה השנייה והשלישית או התקנות, אם יגיעו לפני - - -

<מרב תורג'מן:>
נדון.

<היו"ר איתן כבל:>
אני איתך.

<רועי פולקמן (כולנו):>
שלא נתחיל עם הוראות מעבר.
<בצלאל סמוטריץ (הבית היהודי):>
אז מה שרק צריך להגיד בדברי ההסבר, שככל שלא יבואו תקנות אנחנו נבחן - - -
<היו"ר איתן כבל:>
תן לי, תן לי.

<חיים ילין (יש עתיד):>
למה? זה לא צריך להיות בחקיקה.
<היו"ר איתן כבל:>
אני רוצה להזכיר לאדוני שנלחמתי קשה להיות יושב-ראש ועדה, אז שלא ייקח לי את העבודה. לכן מה שאני רוצה לומר, ברשותכם, שגם העניין הזה של הזמן, אם הוא זמן מספיק להתארגנות, כמובן יידון בין הקריאה השנייה והשלישית. מי בעד? ירים את ידו. תודה רבה. מי נגד?
הצבעה

בעד – 7
נגד – 2
נמנעים – אין
הצעת חוק חובת סימון ופיקוח על בעלי חיים, התשע"ו–2016, אושרה.
<היו"ר איתן כבל:>
2 נגד. ההצעה עברה. 
אנחנו מעבירים את זה למליאה לקריאה ראשונה. כמובן שהצעת החוק בין ההכנה לקריאה הראשונה לבין הקריאה השנייה והשלישית צריכה לעבור עוד את כל החידודים. אני באמת פונה אליכם, עורכת-הדין אביאני, ולמשרדי הממשלה השונים שנמצאים כאן, אני מפציר בכם, באמת מפציר, להביא את הדברים בלוח הזמנים מה שיותר מהר. 
אני אדאג, ואני אומר את זה גם לך, סמוטריץ, שנעשה אפילו פגישה בהקדם כדי לראות שבאמת עורכת-הדין מרב תורג'מן יחד איתנו, הצוות של המשרד, הלשכה, כדי שנראה באמת שהדברים אכן מתכתבים עם הדברים. אם לא, נביא את זה עם ההתייחסויות, ההערות המקצועיות שנדרשות מאיתנו להכנה לקריאה השנייה והשלישית. בבקשה. 
<סעיד אלחרומי (הרשימה המשותפת):>
שני משפטים. חברים, דיברתי בתחילת הדיון, אנחנו לרוב הסעיפים כאן מסכימים, גם אני כיושב-ראש ועדת ההיגוי של הבדואים בנגב וגם מגדלי הגמלים, עם תיקונים מסוימים מינוריים. לפי דעתי, בחוק אנחנו יכולים כולנו לבוא בהסכמה, ולאשר את החוק הזה בהסכמה כוללת.
<ג'מעה אזברגה (הרשימה המשותפת):>
עוד משהו אם אפשר. 

<היו"ר איתן כבל:>
כן.

<ג'מעה אזברגה (הרשימה המשותפת):>
זה לא פותר אותנו מלחפש דרכים חלופיות. 

<היו"ר איתן כבל:>
אמרתי. את זה אמרנו כבר בפתיחת הדברים שלי, בוודאי, זה לא בא לבדו. משפט אחרון, גברתי.
<מרב תורג'מן:>
הערה אחרונה. ככל שהוועדה כמובן תראה איך התקנות מתקדמות, יכול להיות שיהיה נכון לעשות את התיקון כתיקון לפקודת מחלות בעלי חיים, הוועדה תבחן את זה בהכנה לקריאה שנייה ושלישית. 

<היו"ר איתן כבל:>
זה כבר דיון מקצועי, נבחן את זה בהכנה. תודה רבה לכולכם. 
<בצלאל סמוטריץ (הבית היהודי):>
תודה, איתן.

<איילת נחמיאס ורבין (המחנה הציוני):>
כל הכבוד, כבל.

<היו"ר איתן כבל:>
וצאו לדרך, ונעשה את העבודה שלנו. תודה. הישיבה נעולה.
<הישיבה ננעלה בשעה 11:04.>

